(4)Forløbet med at ændre konventionen blev indledt i 2012 og er mundet ud i et sæt moderniserede og mere fleksible oprindelsesregler svarende til dem, der allerede er blevet vedtaget af Unionen i andre nyere aftaler (den samlede økonomi- og handelsaftale med Canada (CETA), frihandelsaftalen med Vietnam, den økonomiske partnerskabsaftale med Japan og den økonomiske partnerskabsaftale med Southern Africa Development Community) eller præferenceordninger (GSP).

(3)I konventionen tages det i betragtning, at oprindelsesreglerne vil skulle ændres for bedre at svare til de økonomiske forhold, og der fastsættes procedurer herfor. Ændringer af konventionen vedtages ved enstemmighed i Det Blandede Udvalg, der er oprettet efter konventionens artikel 3, stk. 1.

(2)Pan-Euro-Middelhavsordningen for oprindelseskumulation giver konventionens 26 kontraherende parter mulighed for at anvende diagonal kumulation; det drejer sig om Den Europæiske Union, Island, Liechtenstein, Norge, Schweiz, Algeriet, Egypten, Israel, Jordan, Libanon, Marokko, Palæstina, Syrien, Tunesien, Tyrkiet, Albanien, Bosnien-Hercegovina, Kroatien, Nordmakedonien, Montenegro, Serbien, Kosovo, Færøerne, Moldova, Georgien og Ukraine.

(1)Den regionale konvention om pan-Euro-Middelhavsregler for præferenceoprindelse ("konventionen") blev indgået af Unionen ved Rådets afgørelse 2013/93/EU og trådte for Unionens vedkommende i kraft den 1. maj 2012.

om den holdning, der skal indtages på Den Europæiske Unions vegne i Det Blandede Udvalg, som er oprettet ved den regionale konvention om pan-Euro-Middelhavsregler for præferenceoprindelse, for så vidt angår ændring af konventionen

Med hensyn til samhandelen og dens indvirkning på anvendelsen af præferencer lægger lempelserne i de nye regler vægt på den økonomiske integration af hele handelsområdet, f.eks. inden for tekstilbranchen, hvor der allerede anvendes handelspræferencer i vidt omfang. De forbedrede regler vedrørende tekstiler og kumulation har primært til formål at styrke den allerede eksisterende regionale integration og tilgængelighed af materialer inden for handelsområdet, og ikke at give mulighed for at importere materialer uden oprindelsesstatus fra lande uden for handelsområdet.

Ændringerne af listereglerne vedrørende landbrugsvarer og forarbejdede landbrugsvarer består primært i en ændret metode og berører ikke reglernes indhold. De gældende tærskler, der i dag er udtrykt i værdi, vil blive udtrykt i vægt. Dette kriterie er mere objektivt og lettere for toldmyndighederne at kontrollere. Forenklingen af de produktspecifikke regler for industriprodukter bør have en begrænset indvirkning på toldindtægterne, da de i mange tilfælde snarere vil føre til en ændring af forsyningskilderne end til en stigning i præferenceimporten fra lande omfattet af konventionen, som erstatter import, der tidligere var omfattet af importafgifter. Ændringernes følger for indtægterne fra importafgifterne kan derfor ikke bestemmes præcist.

Selv om der ændres i reglerne om toldgodtgørelse, opretholdes forbuddet mod toldgodtgørelse inden for tekstil- og beklædningssektoren, som fortsat er en af de vigtigste sektorer i handelsområdet. De ændrede regler kodificerer status quo ved at bibeholde forbud, der i øjeblikket anvendes ved nogle kontraherende parter. Formålet med den foreslåede generelle anvendelse af fuld kumulation i handelsområdet er at styrke de eksisterende handelsmønstre i området og deres komplementaritet, men dette bør ikke have nogen betydning for de opkrævede EU-toldafgifter, eftersom de produkter, der er omfattet af kumulation, vil skulle opfylde deres egne betingelser om værditilførsel i området, for at de kan blive omfattet af præferenceordningen, ligesom i dag.

Disse ændringer af konventionen har ingen mærkbar virkning for EU-budgettet, eftersom de primært vedrører en lettelse af samhandelen og en konsolidering af toldmyndighedernes moderne praksis. De giver mulighed for frivillige lettelser på områder, der er under myndighedernes kompetence, uden at dette berører reglernes indhold (regnskabsmæssig adskillelse, oprindelsesbeviser, gennemsnitlig beregning). Nogle forenklingsaspekter (såsom lempelsen af betingelserne vedrørende skibe) medfører større forudsigelighed, eftersom de betingelser, der i dag er vanskelige for toldmyndighederne at kontrollere, udgår, mens andre (reglen om uændret tilstand) vedrører logistiske aspekter og ikke berører reglernes indhold.

–Tilstrækkelig bearbejdning eller forarbejdning — gennemsnitligt grundlag: ved at beregne prisen ab fabrik og værdien af materialerne uden oprindelsesstatus på et gennemsnitligt grundlag, så der tages hensyn til markedsudsving, sikres eksportørerne større forudsigelighed

Ændringen af konventionen er baseret på et princip om modernisering af oprindelsesreglerne for at bringe dem på linje med den seneste udvikling i de nyere frihandelsaftaler. De ændrede regler i konventionen omfatter primært elementer af forenkling af toldprocedurerne og moderniseringselementer, f.eks.:

Det Blandede Udvalg er et organ, der er oprettet ved en aftale, nemlig konventionen om pan-Euro-Middelhavsregler for oprindelse.

I henhold til artikel 218, stk. 9, i traktaten om Den Europæiske Unions funktionsmåde (TEUF) vedtages der afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".

Hvad angår tekstiler og beklædningsgenstande er der indført nye muligheder vedrørende passiv forædling og tolerancer. Samtidig er der indført nye behandlinger, som giver disse produkter oprindelsesstatus, navnlig for stof, som vil blive lettere tilgængeligt. Endelig vil der også gælde fuld bilateral kumulation for disse produkter. En sådan kumulation vil give mulighed for at tage hensyn til behandlingen af tekstilmaterialer (f.eks. vævning, spinding, etc.) i forbindelse med fremstillingen i kumulationsområdet.

Alle disse ændringer medfører ajourførte og mere moderne listeregler, som generelt vil gøre det lettere at opfylde kriterierne for at opnå oprindelsesstatus for et produkt. Den tidligere nævnte mulighed for at anvende et gennemsnitligt grundlag over en bestemt tidsperiode vil også kunne lette arbejdet for eksportørerne.

— Der indføres en alternativ regel i reglerne for de pågældende kapitler, som giver eksportøren et større valg mht. opfyldelse af kriterierne for oprindelsesstatus (kapitel 27, 40, 42, 44, 70 og 83, 84 og 85).

— En lang række specifikke regler, som fraviger reglerne for det pågældende kapitel, er blevet slettet (HS-kapitel 28, 35, 37, 38 og 83). Denne mere horisontale tilgang letter arbejdet for de økonomiske operatører og toldmyndighederne.

— For en række produkter indeholder de nuværende regler for de pågældende kapitler en dobbelt kumulativ betingelse. Dette ændres til én enkelt betingelse (HS-kapitel 74, 75, 76, 78 og 79).

For andre landbrugsprodukter (bl.a. vegetabilske olier, nødder, tobak) gælder mere fleksible regler, der er tilpasset de økonomiske forhold, navnlig HS-kapitel 14, 15, 20 (inklusive pos. 2008), 23, 24. De ændrede regler skaber balance mellem regional og global forsyning (HS-kapitel 9 og 12). Reglerne er også blevet forenklet (færre undtagelser) for kapitel 4, 5, 6, 8, 11 og ex 13.

Med de ændrede regler er de vægtbaserede grænseværdier blevet hævet (fra 20 % til 40 %), mens der for nogle toldpositioner er mulighed for at vælge mellem værdi eller vægt. Følgende HS-kapitler og -positioner berøres af ændringerne: ex-1302, 1704 (valg mellem vægt eller værdi), 18 (1806: valg mellem vægt eller værdi), 1901.

Grænseværdierne for materialer uden oprindelsesstatus var kun udtrykt i værdi. De nye grænseværdier er udtrykt i vægt for at undgå udsving i priser og valutakurser (f.eks. ex-kapitel 19, 20 eller pos. 2105, 2106), samtidig med at nogle af grænseværdierne for sukker er slettet (f.eks. kapitel 8 eller pos. 2202).

Det foreslås at forlænge gyldighedsperioden for oprindelsesbeviser fra 4 til 10 måneder (artikel 23). Dette bør ligeledes medføre lempelser for bevægelsen af produkter med oprindelsesstatus mellem parterne.

De ændrede regler (artikel 17, stk. 3) indfører også en mulighed for at aftale at anvende et system med registrerede eksportører (REX-system). Disse eksportører, som er registreret i en fælles database, vil være ansvarlige for selv at udarbejde udtalelser om oprindelse uden at skulle gennemgå proceduren for godkendt eksportør. Udtalelsen om oprindelse vil have samme juridiske værdi som en oprindelseserklæring eller et varecertifikat EUR.1. De ændrede regler indeholder desuden en mulighed for i fremtiden at anvende elektronisk udstedte oprindelsescertifikater (artikel 17, stk. 4).

De ændrede regler (artikel 17, stk. 1) indfører ét enkelt bevis for oprindelse (EUR.1 eller en oprindelseserklæring) i stedet for den nuværende dobbelte tilgang med EUR.1 og EUR-MED, hvilket indebærer en betydelig forenkling af ordningen. Det bør øge de økonomiske operatørers overholdelse af reglerne ved at forhindre fejl som følge af komplekse regler og lette toldmyndighedernes forvaltning. Samtidig bør det ikke påvirke kapaciteten til at kontrollere oprindelsesbeviser, som forbliver uændret.

Ifølge de nuværende regler (artikel 14) gælder det generelle princip om forbud mod godtgørelse for materialer, der anvendes til fremstilling af ethvert produkt. Med de ændrede regler (artikel 16) fjernes forbuddet for alle produkter, bortset fra materialer, der anvendes til fremstilling af produkter henhørende under HS-kapitel 50-63 (tekstiler og beklædning). Reglerne indeholder imidlertid visse undtagelser til forbuddet mod toldgodtgørelse for disse produkter.

Den foreslåede regel om uændret tilstand (artikel 14) medfører lempelser for bevægelsen af produkter med oprindelsesstatus mellem de kontraherende parter. Den bør forhindre situationer, hvor produkter, for hvilke der ikke hersker nogen tvivl med hensyn til deres oprindelsesstatus, ikke omfattes af præferencetold ved import, fordi de formelle krav i bestemmelserne om direkte transport ikke er opfyldt.

Ifølge de nuværende regler (artikel 11) kan en vis bearbejdning eller forarbejdning på visse betingelser foretages uden for territoriet, undtagen for produkter henhørende under HS-kapitel 50-63. De nye regler (artikel 13) udelukker ikke længere tekstiler.

Med hensyn til sukker, hvad enten der er tale om et materiale eller et slutprodukt, vil lagre med oprindelsesstatus og lagre uden oprindelsesstatus ikke længere skulle holdes fysisk adskilt.

Ved anmodningen om tilladelse til regnskabsmæssig adskillelse vil eksportøren ikke længere skulle begrunde, at opretholdelsen af særskilte lagre medfører betydelige omkostninger eller materielle vanskeligheder. Det vil være tilstrækkeligt at angive, at der er tale om fungible materialer.

Ifølge de nuværende regler (artikel 20) kan toldmyndighederne tillade regnskabsmæssig adskillelse, hvis der er "betydelige omkostninger eller materielle vanskeligheder forbundet med at opretholde særskilte lagre". I de ændrede regler (artikel 12) fastslås det, at toldmyndighederne kan tillade regnskabsmæssig adskillelse "(h)vis der anvendes fungible materialer med og uden oprindelsesmæssig status".

For produkter henhørende under HS-kapitel 50-63 indføres der bilateral fuld kumulation. Endelig vil de kontraherende parter have mulighed for at aftale at udvide den generaliserede fulde kumulation til også at omfatte produkter henhørende under HS-kapitel 50-63.

De foreslåede regler (artikel 7) bibeholder diagonal kumulation for alle produkter. Derudover indføres der generaliseret fuld kumulation for alle produkter undtagen for tekstiler og beklædning henhørende under kapitel 50-63 i det harmoniserede system (HS).

En tolerance baseret på vægt udgør et mere objektivt kriterie, mens grænsen på 15 % bør udgøre en tilstrækkelig lempelse. Det sikrer samtidig, at de internationale prisudsving på råvarer påvirker landbrugsprodukternes oprindelse.

Med de foreslåede regler fastsættes en tolerance for landbrugsprodukter på 15 % af produktets nettovægt og for industriprodukter på 15 % af produktets værdi ab fabrik (artikel 5).

De ændrede regler giver eksportøren mulighed for at anmode toldmyndighederne om tilladelse til at beregne prisen ab fabrik og værdien af materialer uden oprindelsesstatus på et gennemsnitligt grundlag for at tage hensyn til udsving i omkostninger og valutakurser (artikel 4, stk. 3-6). Det bør medføre større forudsigelighed for eksportørerne.

De foreslåede ændringer af konventionen skaber øget fleksibilitet og indeholder visse moderniseringselementer svarende til dem, der allerede er blevet vedtaget af Unionen i andre nyere aftaler (den samlede økonomi- og handelsaftale med Canada (CETA), frihandelsaftalen med Vietnam, den økonomiske partnerskabsaftale med Japan og den økonomiske partnerskabsaftale med Southern Africa Development Community) eller præferenceordninger (GSP). Forbedringerne består i en indførelse af generelt mere fleksible og forenklede regler, som vil være lettere at opfylde for virksomhederne i EU, og de vil derfor øge deres eksportkonkurrenceevne. Den nye tekst ændrer ikke den nuværende konventions institutionelle bestemmelser.

Ændringen af konventionen bør finde anvendelse fra den 1. januar 2021. Det kan imidlertid blive nødvendigt at ændre datoen for den faktiske gennemførelse af ændringen for at tage hensyn til de nødvendige interne procedurer, som de øvrige kontraherende parter skal gennemføre inden den dato.

Formålet med den påtænkte retsakt er at ændre oprindelsesreglerne, så de bedre afspejler de økonomiske forhold. Den påtænkte retsakt bliver bindende for parterne i overensstemmelse med konventionens artikel 4, stk. 3, litra a), som fastsætter følgende: "Det Blandende Udvalg træffer afgørelser om ændringer af denne konvention, herunder ændringer af tillæggene". I artikel 4, stk. 3, litra a), sidste punktum, fastsættes det, at: "De kontraherende parter sætter de afgørelser, der henvises til i dette stykke, i kraft i overensstemmelse med deres egen lovgivning."

Forløbet med at ændre konventionen blev indledt i 2012 og er foregået i en arbejdsgruppe, som er blevet samlet mindst to gange om året. Medlemsstaterne er regelmæssigt blevet holdt ajour under forløbet gennem diverse fora (oprindelsesafdelingen i toldekspertgruppen, Rådets Toldunionsgruppe, Handelspolitikudvalget).

Det Blandede Udvalg, som er oprettet i henhold til konventionens artikel 3, stk. 1, træffer afgørelse om ændringer af konventionen, varetager administrationen heraf og sikrer, at den anvendes korrekt. I henhold til artikel 12 i Det Blandede Udvalgs forretningsorden vedtages afgørelser med enstemmighed blandt de kontraherende parter, for hvilke konventionen er trådt i kraft, som enten er til stede eller er repræsenteret på et møde i Det Blandede Udvalg.

Pan-Euro-Middelhavsordningen for oprindelseskumulation giver konventionens 26 kontraherende parter mulighed for at anvende diagonal kumulation; det drejer sig om Den Europæiske Union, Island, Liechtenstein, Norge, Schweiz, Algeriet, Egypten, Israel, Jordan, Libanon, Marokko, Palæstina, Syrien, Tunesien, Tyrkiet, Albanien, Bosnien-Hercegovina, Kroatien, Nordmakedonien, Montenegro, Serbien, Kosovo, Færøerne, Republikken Moldova, Georgien og Ukraine. Den fastlægger en multilateral ramme for oprindelsesregler for et netværk af frihandelsaftaler uden derved at berøre principperne i de relevante aftaler. Konventionen trådte i kraft for Unionen den 1. maj 2012.

I den regionale konvention om pan-Euro-Middelhavsregler for præferenceoprindelse fastsættes der bestemmelser om oprindelsen for de varer, der handles med inden for rammerne af de relevante aftaler, som er indgået mellem de kontraherende parter.

Dette forslag vedrører afgørelsen om fastlæggelse af den holdning, der skal indtages på Unionens vegne i Det Blandede Udvalg for den regionale konvention om pan-Euro-Middelhavsregler for præferenceoprindelse ("Det Blandede Udvalg") i forbindelse med den planlagte vedtagelse af en afgørelse truffet af Det Blandede Udvalg om ændring af konventionen

om den holdning, der skal indtages på Den Europæiske Unions vegne i Det Blandede Udvalg, som er oprettet ved den regionale konvention om pan-Euro-Middelhavsregler for præferenceoprindelse, for så vidt angår ændring af konventionen

EUROPA-KOMMISSIONEN Bruxelles, den 14.10.2019 COM(2019) 482 final BILAG til Forslag til RÅDETS AFGØRELSE om den holdning, der skal indtages på Den Europæiske Unions vegne i Det Blandede Udvalg, som er oprettet ved den regionale konvention om pan-Euro-Middelhavsregler for præferenceoprindelse, for så vidt angår ændring af konventionen













Udkast



AFGØRELSE NR. … VEDTAGET AF DET BLANDEDE PAN-EURO-MIDDELHAVSUDVALG om ændring af konventionen om pan-Euro-Middelhavsregler for præferenceoprindelse DET BLANDEDE PAN-EURO-MIDDELHAVSUDVALG HAR — under henvisning til den regionale konvention om pan-Euro-Middelhavsregler for præferenceoprindelse, særlig artikel 4, stk. 3, litra a), og ud fra følgende betragtninger: (1)Den regionale konvention om pan-Euro-Middelhavsregler for præferenceoprindelse, som blev undertegnet i Bruxelles den 15. juni 2011 ("konventionen"), trådte i kraft den 1. januar 2012. (2)Konventionen blev indgået på grundlag af et netværk af frihandelsaftaler. Den fastlægger en multilateral ramme for oprindelsesregler, der giver adgang til diagonal kumulation, uden derved at berøre principperne i de relevante aftaler. (3)Konventionen blev indgået ud fra den betragtning, at oprindelsesreglerne ville skulle ændres for bedre at svare til de økonomiske forhold. (4)Konventionens kontraherende parter er blevet enige om at ændre konventionens bestemmelser, herunder dens tillæg, med henblik på at indføre et nyt sæt oprindelsesregler, som er mere moderne og fleksible. (5)Konventionen bør derfor ændres — VEDTAGET DENNE AFGØRELSE: Artikel 1 1.Den regionale konvention om pan-Euro-Middelhavsregler for præferenceoprindelse ændres som anført i bilaget til denne afgørelse. 2.Ændringerne af konventionen vil finde anvendelse fra den [1. januar 2021] for de kontraherende parter, der har indført disse ændringer eller en henvisning hertil i deres protokoller om oprindelsesregler. Artikel 2

Denne afgørelse træder i kraft på dagen for vedtagelsen. Udfærdiget i …, den … På Det Blandede Udvalgs vegne Formand Bilag Artikel 1 Artikel 1 i den regionale konvention om pan-Euro-Middelhavsregler for præferenceoprindelse affattes således: "Artikel 1 1. I denne konvention fastlægges bestemmelserne vedrørende oprindelsen for de varer, der handles med inden for rammerne af de relevante aftaler, som er indgået mellem de kontraherende parter. 2. Definitionen af begrebet "produkter med oprindelsesstatus" og metoderne for administrativt samarbejde i forbindelse hermed er fastlagt i tillæggene til denne konvention. Tillæg I fastlægger de generelle regler for definitionen af begrebet "produkter med oprindelsesstatus" og metoderne for administrativt samarbejde. Tillæg II indeholder de særbestemmelser, der er vedtaget før 1.1.2019, og som gælder mellem visse kontraherende parter og fraviger bestemmelserne i tillæg I. De særbestemmelser, som gælder mellem visse kontraherende parter og fraviger bestemmelserne i tillæg I, og som er vedtaget før 1.1.2019, men ikke er indeholdt i tillæg II, er fortsat gyldige. 3. For fravigelser, der er vedtaget efter 1.1.2019: a) De kontraherende parter kan i forbindelse med deres bilaterale handel anvende særbestemmelser, som fraviger bestemmelserne i tillæg I, forudsat at disse særbestemmelser er i overensstemmelse med artikel XXIV i den almindelige overenskomst om told og udenrigshandel (GATT). b) De kontraherende parter forsyner formanden for Det Blandede Udvalg med en engelsk eller fransk udgave af den aftale mellem de kontraherende parter, der indeholder de i litra a) nævnte bestemmelser, sammen med et følgebrev på engelsk eller fransk med angivelse af de bestemmelser i konventionen, som aftalen afviger fra. c) De særbestemmelser, der er omhandlet i litra a), træder ikke kraft før udgangen af den kalendermåned, der følger efter den måned, hvor de kontraherende parter forsynede formanden for Det Blandede Udvalg med de påkrævede oplysninger, jf. litra b). d) Formanden for Det Blandede Udvalg videregiver disse oplysninger til de øvrige kontraherende parter, og underretter de i litra b) nævnte kontraherende parter herom. 4. De kontraherende parter i denne konvention er: — Den Europæiske Union

— EFTA-staterne som anført i præamblen — Kongeriget Danmark for så vidt angår Færøerne — deltagerne i Barcelonaprocessen som anført i præamblen — deltagerne i Den Europæiske Unions stabiliserings- og associeringsproces som anført i præamblen, med undtagelse af Republikken Kroatien efter dens tiltrædelse af EU — Republikken Moldova — Georgien — Ukraine. 5. En tredjepart, der bliver kontraherende part i konventionen efter artikel 5, tilføjes automatisk til stk. 4." Artikel 2 Artikel 2, nr. 1), i den regionale konvention om pan-Euro-Middelhavsregler for præferenceoprindelse affattes således: "1) "kontraherende part": de parter, der er anført i artikel 1, stk. 4" Artikel 3 Artikel 4, stk. 3, litra a), i den regionale konvention om pan-Euro-Middelhavsregler for præferenceoprindelse affattes således: "a) ændringer af konventionen" Artikel 4 Artikel 5, stk. 9, i den regionale konvention om pan-Euro-Middelhavsregler for præferenceoprindelse affattes således: "9. Fra og med datoen for den i stk. 4 omhandlede aftale truffet af Det Blandende Udvalg kan den pågældende tredjepart lade sig repræsentere ved observatører i Det Blandede Udvalg, i underudvalg og i arbejdsgrupper." Artikel 5 Tillæg I og tillæg II til den regionale konvention om pan-Euro-Middelhavsregler for præferenceoprindelse affattes således: "Tillæg I

Definition af begrebet "produkter med oprindelsesstatus" og metoder for administrativt samarbejde INDHOLDSFORTEGNELSE AFSNIT I ALMINDELIGE BESTEMMELSER Artikel 1 Definitioner AFSNIT II DEFINITION AF BEGREBET "PRODUKTER MED OPRINDELSESSTATUS" Artikel 2 Generelle betingelser Artikel 3 Fuldt ud fremstillede produkter Artikel 4 Tilstrækkelig bearbejdning eller forarbejdning Artikel 5 Tolerancer Artikel 6 Utilstrækkelig bearbejdning eller forarbejdning Artikel 7 Kumulation af oprindelse Artikel 8 Kumulation af oprindelse — betingelser for anvendelse Artikel 9 Kvalificerende enhed Artikel 10 Sæt Artikel 11 Neutrale elementer Artikel 12 Regnskabsmæssig adskillelse AFSNIT III TERRITORIALE BETINGELSER Artikel 13 Territorialitetsprincip Artikel 14 Uændret tilstand Artikel 15 Udstillinger

AFSNIT IV GODTGØRELSE ELLER FRITAGELSE Artikel 16 Godtgørelse af eller fritagelse fra told AFSNIT V OPRINDELSESBEVIS Artikel 17 Generelle betingelser Artikel 18 Betingelser for udfærdigelse af en oprindelseserklæring Artikel 19 Godkendt eksportør Artikel 20 Fremgangsmåde for udstedelse af et varecertifikat EUR.1 Artikel 21 Efterfølgende udstedelse af varecertifikat EUR.1 Artikel 22 Udstedelse af et duplikateksemplar af et varecertifikat EUR.1 Artikel 23 Oprindelsesbevisets gyldighed Artikel 24 Frizoner Artikel 25 Importbetingelser Artikel 26 Import i form af delforsendelser Artikel 27 Fritagelse for oprindelsesbevis Artikel 28 Uoverensstemmelser og formelle fejl Artikel 29 Leverandørerklæringer Artikel 30 Beløb udtrykt i euro AFSNIT VI PRINCIPPER FOR SAMARBEJDE OG DOKUMENTATION Artikel 31 Dokumentation, opbevaring af oprindelsesbeviser og ledsagedokumenter Artikel 32 Bilæggelse af tvister

AFSNIT VII ADMINISTRATIVT SAMARBEJDE Artikel 33 Underretning og samarbejde Artikel 34 Kontrol af oprindelsesbeviser Artikel 35 Kontrol af leverandørerklæringer Artikel 36 Sanktioner AFSNIT VIII PROTOKOLLENS ANVENDELSE Artikel 37 Det Europæiske Økonomiske Samarbejdsområde Artikel 38 Liechtenstein Artikel 39 Republikken San Marino Artikel 40 Fyrstendømmet Andorra Artikel 41 Ceuta og Melilla Liste over bilag BILAG I: Indledende bemærkninger til listen i bilag II BILAG II: Liste over bearbejdninger eller forarbejdninger, som materialer uden oprindelsesstatus skal undergå, for at det fremstillede produkt kan få oprindelsesstatus BILAG III: Tekst i oprindelseserklæringen BILAG IV: Model til varecertifikat EUR.1 og anmodning om varecertifikat EUR.1 BILAG V: Særlige betingelser vedrørende produkter med oprindelse i Ceuta og Melilla BILAG VI: Leverandørerklæring BILAG VII: Stående leverandørerklæring BILAG VIII: Liste over kontraherende parter, der har valgt at udvide anvendelsen af artikel 7, stk. 3, til at omfatte import af produkter henhørende under kapitel 50 til 63 i det harmoniserede system.





AFSNIT I ALMINDELIGE BESTEMMELSER Artikel 1 Definitioner I denne konvention forstås ved: a) "kapitler", "positioner" ("pos.") og "underpositioner": de kapitler, positioner og underpositioner (fire- eller sekscifrede koder), der anvendes i den nomenklatur, som udgør det harmoniserede system, med de ændringer, der følger af Toldsamarbejdsrådets henstilling af 26. juni 2004 b) "tariferet": henviser til den toldmæssige klassificering under en bestemt position eller underposition i det harmoniserede system c) "sending": produkter, som enten: — sendes samtidig fra en bestemt eksportør til en bestemt modtager eller — er omfattet af et og samme transportdokument, der dækker transporten fra eksportøren til modtageren, eller, såfremt et sådant dokument ikke foreligger, af en samlet faktura d) "toldmyndigheder i den kontraherende part": for Den Europæiske Unions vedkommende enhver toldmyndighed i Den Europæiske Unions medlemsstater e) "toldværdi": den værdi, der er fastlagt i overensstemmelse med aftalen om anvendelsen af artikel VII i den almindelige overenskomst om told og udenrigshandel 1994 (WTO-aftalen om toldværdiansættelse) f) "pris ab fabrik": den pris, der betales for produktet ab fabrik til den producent i den kontraherende part, i hvis virksomhed den sidste bearbejdning eller forarbejdning er foretaget, såfremt prisen indbefatter værdien af alle anvendte materialer og alle andre omkostninger i tilknytning til fremstillingen af produktet, minus alle interne afgifter, der tilbagebetales eller kan tilbagebetales, når det fremstillede produkt eksporteres. Hvis den sidste bearbejdning eller forarbejdning er blevet overdraget i underentreprise til en producent, henviser begrebet "producent" til den virksomhed, der har ansat underleverandøren. Hvis den faktiske pris ikke afspejler alle omkostningerne i tilknytning til fremstillingen af produktet, som faktisk er påløbet i den kontraherende part, forstås ved pris ab fabrik summen af alle disse omkostninger, minus alle interne afgifter, der tilbagebetales eller kan tilbagebetales, når det fremstillede produkt eksporteres g) "fungible materialer" eller fungible produkter: materialer eller produkter, som er af samme art og kommercielle kvalitet, har de samme tekniske og fysiske egenskaber, og som ikke kan skelnes fra hinanden h) "varer": omfatter både materialer og produkter i) "fremstilling": alle former for bearbejdning eller forarbejdning, herunder også samling j) "materiale": alle former for bestanddele, råmaterialer, komponenter eller dele osv., der er anvendt til fremstillingen af et produkt k) "maksimalt indhold af materialer uden oprindelsesstatus": det maksimale indhold af materialer uden oprindelsesstatus, der er tilladt, hvis en fremstilling skal kunne betragtes som en bearbejdning eller forarbejdning, der er tilstrækkelig til at give et produkt oprindelsesstatus. Dette indhold kan udtrykkes som en procentdel af produktets pris ab fabrik eller som en procentdel af nettovægten af disse anvendte materialer henhørende under en nærmere angivet gruppe af kapitler, et kapitel, en position eller en underposition

l) "produkt": det produkt, der fremstilles, også hvis det er bestemt til senere anvendelse i en anden fremstillingsproces m) "territorie": omfatter en kontraherende parts landterritorium, indre farvande og søterritorium n) "værditilvækst": produktets pris ab fabrik minus toldværdien af alle anvendte materialer, som har oprindelse i de andre kontraherende parter, med hvilke der gælder kumulation, eller, hvis toldværdien ikke er kendt eller ikke kan opgøres, den første registrerede pris, der er betalt for disse materialer i den eksporterende kontraherende part o) "materialernes værdi": toldværdien på importtidspunktet for de anvendte materialer uden oprindelsesstatus eller, såfremt denne værdi ikke er kendt og ikke kan opgøres, den første registrerede pris, der er betalt for disse materialer i den eksporterende kontraherende part. Hvis det er nødvendigt at fastsætte værdien af de anvendte materialer med oprindelsesstatus, finder bestemmelserne i dette afsnit tilsvarende anvendelse. AFSNIT II DEFINITION AF BEGREBET "PRODUKTER MED OPRINDELSESSTATUS" Artikel 2 Generelle betingelser Med henblik på gennemførelsen af den relevante aftale betragtes følgende produkter som produkter med oprindelsesstatus i en kontraherende part, når de eksporteres til en anden kontraherende part: a) produkter, der er fuldt ud fremstillet i den kontraherende part i den i artikel 3 fastlagte betydning b) produkter, der er fremstillet i den kontraherende part, og som indeholder materialer, der ikke er fuldt ud fremstillet i denne part, forudsat at disse materialer har undergået tilstrækkelig bearbejdning eller forarbejdning i denne part i den i artikel 4 fastlagte betydning. Artikel 3 Fuldt ud fremstillede produkter 1. Følgende produkter betragtes som værende fuldt ud fremstillet i en kontraherende part, når de eksporteres til en anden kontraherende part: a) mineralske produkter og råvand, som er udvundet af dens jord- eller havbund b) planter, inklusive vandplanter, og vegetabilske produkter, som er dyrket eller høstet dér c) levende dyr, som er født og opdrættet dér d) produkter fra levende dyr, som er opdrættet dér e) produkter fra slagtede dyr, som er født og opdrættet dér f) produkter fra jagt og fiskeri, som drives dér

g) akvakulturprodukter i de tilfælde, hvor de pågældende fisk, krebsdyr, bløddyr og andre hvirvelløse vanddyr er født eller opdrættet dér ud fra æg, larver eller fiskeyngel h) produkter fra havfiskeri og andre produkter fra havet, som er optaget af dens fartøjer uden for noget søterritorium i) produkter, som er fremstillet på dens fabriksskibe udelukkende på grundlag af de i litra h) nævnte produkter j) brugte genstande, der er indsamlet dér, og som kun kan anvendes til genindvinding af råmaterialer k) affald og skrot, der hidrører fra fremstillingsvirksomhed, som udøves dér l) produkter, som er udvundet af havbunden eller -undergrunden beliggende uden for dens søterritorium, for så vidt den har eneret på udnyttelsen af denne havbund eller -undergrund m) varer, som er fremstillet dér udelukkende på grundlag af de i litra a)-l) nævnte produkter. 2. Udtrykkene "dens fartøjer" og "dens fabriksskibe" i stk. 1, litra h) og i), omfatter kun de fartøjer og fabriksskibe, som opfylder alle nedenstående betingelser: a) de er registreret i den eksporterende eller den importerende kontraherende part b) de fører den eksporterende eller den importerende kontraherende parts flag c) de opfylder en af de følgende betingelser: i) de er mindst 50 %-ejet af statsborgere i den eksporterende eller den importerende kontraherende part, eller ii) de er ejet af selskaber — der har deres hovedkontor og primære forretningssted i den eksporterende eller den importerende kontraherende part, og — der er mindst 50 %-ejet af den eksporterende eller den importerende kontraherende part eller af offentlige enheder eller statsborgere i disse parter. 3. Med henblik på stk. 2 forstås ved den eksporterende eller den importerende kontraherende part, når denne er Den Europæiske Union, en af Den Europæiske Unions medlemsstater. 4. Med henblik på stk. 2 betragtes EFTA-staterne som én kontraherende part. Artikel 4 Tilstrækkelig bearbejdning eller forarbejdning 1. Produkter, der ikke er fuldt ud fremstillet i en kontraherende part, anses for at være tilstrækkeligt bearbejdede eller forarbejdede, når betingelserne i listen i bilag II for de berørte varer er opfyldt, jf. dog stk. 3 og artikel 6.

2. Hvis et produkt, der har opnået oprindelsesstatus i en kontraherende part i overensstemmelse med stk. 1, anvendes som materiale i fremstillingen af et andet produkt, tages der ikke hensyn til de materialer uden oprindelsesstatus, der måtte være blevet anvendt i forbindelse med fremstillingen heraf. 3. Det skal for hvert enkelt produkt fastslås, om betingelserne i stk. 1 er opfyldt. Hvis den pågældende regel imidlertid er baseret på overholdelsen af et maksimalt indhold af materialer uden oprindelsesstatus, kan de kontraherende parters toldmyndigheder tillade eksportøren at beregne produktets pris ab fabrik og værdien af materialerne uden oprindelsesstatus på et gennemsnitligt grundlag, jf. stk. 4, for at tage hensyn til udsving i omkostninger og valutakurser. 4. I det tilfælde, der er omhandlet i stk. 3, andet afsnit, beregnes der en gennemsnitlig pris ab fabrik for produktet og en gennemsnitlig værdi for de anvendte materialer uden oprindelsesstatus på grundlag af henholdsvis summen af de priser ab fabrik, der er opkrævet for alt salg af produkterne i løbet af det foregående regnskabsår, og summen af værdien af alle de materialer uden oprindelsesstatus, der er anvendt ved fremstillingen af produkter i løbet af det foregående regnskabsår, som fastlagt af den eksporterende kontraherende part, eller, hvis der ikke foreligger tal for et fuldt regnskabsår, en kortere periode, som dog ikke må være på under tre måneder. 5. De eksportører, som har valgt at anvende beregninger på et gennemsnitligt grundlag, skal konsekvent anvende denne metode i året efter referenceregnskabsåret eller, efter omstændighederne, året efter den kortere referenceperiode. De kan ophøre med at anvende denne metode, hvis de i løbet af et givet regnskabsår eller en kortere repræsentativ periode på ikke under tre måneder konstaterer, at de udsving i omkostninger eller valutakurser, som gjorde det berettiget at anvende metoden, er ophørt. 6. De gennemsnit, der er omhandlet i stk. 4, skal anvendes som henholdsvis prisen ab fabrik og værdien for materialer uden oprindelsesstatus, således at det kan fastlås, om kravet om det maksimale indhold af materialer uden oprindelsesstatus er opfyldt. Artikel 5 Toleranceregel 1. Uanset artikel 4 og med forbehold af stk. 2 og 3 kan materialer uden oprindelsesstatus, som ifølge betingelserne i listen i bilag II ikke må anvendes til fremstilling af et givet produkt, dog anvendes, hvis deres samlede nettovægt eller produktets anslåede værdi ikke overstiger: a) 15 % af nettovægten for produkter henhørende under kapitel 2 og kapitel 4 til 24, bortset fra forarbejdede fiskerivarer henhørende under kapitel 16 b) 15 % af produktets værdi ab fabrik for andre produkter end dem, der er omfattet af litra a). Dette stykke finder ikke anvendelse for produkter henhørende under kapitel 50 til 63 i det harmoniserede system, for hvilke tolerancerne i bemærkning 6 og 7 i bilag I finder anvendelse. 2. Stk. 1 tillader ikke, at nogen af procentsatserne for det maksimale indhold af materialer uden oprindelsesstatus, der er fastlagt i listen i bilag II, overskrides. 3. Stk. 1 og 2 finder ikke anvendelse på produkter, der er fuldt ud fremstillet i en kontraherende part i den i artikel 3 fastlagte betydning. Den tolerance, der er fastlagt i disse stykker, gælder imidlertid for produkter, for hvilke det i henhold til listen i bilag II kræves, at de materialer, der er anvendt til fremstillingen af det pågældende produkt, skal være fuldt ud fremstillet, jf. dog artikel 6 og artikel 9, stk. 1. Artikel 6 Utilstrækkelig bearbejdning eller forarbejdning 1. Uden at dette berører stk. 2 anses følgende bearbejdninger eller forarbejdninger som utilstrækkelige til at give et produkt oprindelsesstatus, uanset om betingelserne i artikel 4 er opfyldt: a) bevarende behandlinger, som har til formål at sikre, at produkternes tilstand ikke forringes under transport og oplagring b) adskillelse og samling af kolli c) vask, rensning, afstøvning, fjernelse af oxidlag, olie, maling eller andre belægninger

d) strygning eller presning af tekstiler e) enkel maling og polering f) afskalning og hel eller delvis slibning af ris, polering og glasering af korn eller ris g) farvning eller aromatisering af sukker eller formning af sukker i stykker; hel eller delvis formaling af krystalsukker h) skrælning, udstening og afskalning/udbælgning af frugter, nødder og grøntsager i) hvæsning, enkel slibning eller enkel tilskæring j) sigtning, sortering, klassificering, tilpasning (herunder samling i sæt) k) enkel aftapning på flasker, påfyldning af dåser, flakoner, anbringelse i sække, kasser, æsker, på bræt, plader eller bakker samt alle andre enkle emballeringsarbejder l) anbringelse eller påtrykning af mærker, etiketter, logoer og andre lignende kendetegn på selve produkterne eller deres emballage m) enkel blanding af produkter, også af forskellig art n) blanding af sukker med ethvert materiale o) enkel tilsætning af vand eller fortynding eller dehydrering eller denaturering af produkter p) enkel samling af dele for at kunne danne en komplet enhed eller adskillelse af produkter i dele q) slagtning af dyr r) en kombination af to eller flere af de i litra a) til q) nævnte processer 2. Alle de bearbejdninger eller forarbejdninger, der udføres af et givet produkt i den eksporterende kontraherende part, skal tages i betragtning, når det skal bestemmes, om den bearbejdning eller forarbejdning, som det pågældende produkt har undergået, skal anses som utilstrækkelig i henhold til stk. 1. Artikel 7 Kumulation af oprindelse Bilateral og diagonal kumulation

1. Med forbehold af bestemmelserne i artikel 2 betragtes produkter ved eksport til en anden kontraherende part som havende oprindelse i den eksporterende kontraherende part, hvis de er fremstillet dér af materialer med oprindelse i en enhver anden kontraherende part, forudsat at den bearbejdning eller forarbejdning, der er foretaget i den eksporterende kontraherende part, er mere vidtgående end den, der er omhandlet i artikel 6. Det kræves ikke, at sådanne materialer skal have undergået en tilstrækkelig bearbejdning eller forarbejdning. 2. Når den bearbejdning eller forarbejdning, der er foretaget i den eksporterende kontraherende part, ikke er mere vidtgående end den, der er omhandlet i artikel 6, betragtes det produkt, der er fremstillet af materialer med oprindelse i en anden kontraherende part, alene som havende oprindelsesstatus i den eksporterende kontraherende part, hvis den dér opnåede værditilvækst overstiger værdien af de anvendte materialer med oprindelse i mere end én anden kontraherende part. Hvis dette ikke er tilfældet, betragtes det fremstillede produkt som et produkt med oprindelse i den kontraherende part, som tegner sig for den største værdi af de materialer med oprindelsesstatus, der er anvendt ved fremstillingen i den eksporterende kontraherende part. Fuld bilateral og diagonal kumulation 3. Med forbehold af bestemmelserne i artikel 2 betragtes bearbejdning og forarbejdning af produkter, der er foretaget i en anden kontraherende part end den eksporterende kontraherende part, bortset fra produkter henhørende under kapitel 50 til 63, som værende foretaget i den eksporterende kontraherende part, når de fremstillede produkter undergår en efterfølgende bearbejdning eller forarbejdning i denne eksporterende kontraherende part. Fuld bilateral kumulation for produkter henhørende under kapitel 50 til 63 4. Med forbehold af bestemmelserne i artikel 2 og alene i forbindelse med den bilaterale samhandel mellem to kontraherende parter betragtes bearbejdning og forarbejdning af produkter henhørende under kapitel 50 til 63, der er foretaget i den importerende kontraherende part, som værende foretaget i den eksporterende kontraherende part, når produkterne undergår en efterfølgende bearbejdning eller forarbejdning i denne kontraherende eksporterende part. Deltagerne i Den Europæiske Unions stabiliserings- og associeringsproces og Republikken Moldova betragtes i forbindelse med dette stykke som værende én kontraherende part. Fuld diagonal kumulation for produkter henhørende under kapitel 50 til 63 5. De kontraherende parter kan ensidigt vælge at udvide anvendelsen af stk. 3 til at omfatte import af produkter henhørende under kapitel 50 til 63 i det harmoniserede system. En kontraherende part, der beslutter at udvide anvendelse af stk. 3, meddeler Det Blandende Udvalg sin beslutning herom samt eventuelle ændringer af denne beslutning. Bilag VIII indeholder en liste over kontraherende parter, der har udvidet anvendelsen af stk. 3 i overensstemmelse med nærværende bestemmelse, og dette bilag ajourføres, så snart en kontraherende part ophører med at anvende denne udvidelse. Hver kontraherende part offentliggør i overensstemmelse med egne procedurer en meddelelse med listen over de kontraherende parter i bilag VIII. Utilstrækkelig bearbejdning eller forarbejdning 6. I forbindelse med kumulation, jf. stk. 3 til 5, betragtes produkterne med oprindelsesstatus alene som havende oprindelse i den eksporterende kontraherende part, hvis den bearbejdning eller forarbejdning, der er foretaget dér, er mere vidtgående end den, der er omhandlet i artikel 6. Ingen bearbejdning eller forarbejdning 7. Produkter med oprindelse i de kontraherende parter, der er omhandlet i stk. 1 og 4, som ikke undergår nogen bearbejdning eller forarbejdning i den eksporterende kontraherende part, bevarer deres oprindelsesstatus, når de eksporteres til en anden kontraherende part. Artikel 8 Kumulation af oprindelse — betingelser for anvendelse 1. Den i artikel 7 omhandlede kumulation kan kun anvendes, hvis: a) der foreligger en gældende præferencehandelsaftale i overensstemmelse med artikel XXIV i den almindelige overenskomst om told og udenrigshandel (GATT) mellem de kontraherende parter, hvor oprindelsesstatus er opnået, og den kontraherende part, der er bestemmelsesstedet, og b) varerne har opnået oprindelsesstatus ved anvendelse af oprindelsesregler svarende til dem, der er anført i denne konvention.

2. Der offentliggøres meddelelser om, at de nødvendige betingelser for anvendelsen af kumulation er opfyldt, i Den Europæiske Unions Tidende (C-udgaven) og i de kontraherende parter, som er parter i de relevante aftaler, efter deres egne procedurer. Den i artikel 7 omhandlede kumulation gælder fra den dato, der er anført i disse meddelelser. De kontraherende parter meddeler gennem Europa-Kommissionen de øvrige kontraherende parter, som er parter i de relevante aftaler, de nærmere detaljer om de aftaler, som anvendes med de andre kontraherende parter, herunder ikrafttrædelsesdatoen. 3. Beviset for oprindelse bør indeholde følgende angivelse på engelsk: "CUMULATION APPLIED WITH (navn på landet/landene på engelsk)", hvis produkterne har opnået oprindelsesstatus i den eksporterende part ved anvendelse af kumulation af oprindelse i overensstemmelse med artikel 7. Hvis der benyttes et EUR.1-certifikat som bevis for oprindelse, anføres denne angivelse i rubrik 7. 4. En kontraherende part kan for så vidt angår produkter, der eksporteres dertil, og som har opnået oprindelsesstatus i den eksporterende kontraherende part ved anvendelse af kumulation af oprindelse i overensstemmelse med artikel 7, beslutte at give fritagelse for kravet i stk. 3 om at anføre angivelsen i oprindelsesbeviset. Den kontraherende part meddeler Det Blandede Udvalg sin beslutning om at anvende denne mulighed. De kontraherende parter offentliggør meddelelser med de ajourførte lister over kontraherende parter, der anvender denne mulighed, efter deres egne procedurer. Artikel 9 Kvalificerende enhed 1. Med henblik på bestemmelserne i denne konvention er den kvalificerende enhed det produkt, der anses for at være basisenheden ved tarifering i det harmoniserede systems nomenklatur. Heraf følger at: a) når et produkt, der består af en gruppe eller samling af genstande, i henhold til det harmoniserede system tariferes under én og samme position, udgør helheden den kvalificerende enhed b) når en sending består af et antal identiske produkter, der tariferes under samme position i det harmoniserede system, tages hvert enkelt produkt i betragtning ved anvendelsen af bestemmelserne i denne konvention. 2. Når emballagen i henhold til punkt 5 i de almindelige bestemmelser i det harmoniserede system er indbefattet i produktet ved tariferingen, skal dette også være tilfældet ved bestemmelsen af oprindelsen. 3. Tilbehør, reservedele og værktøj, der leveres som standardudstyr til materiel, maskiner, apparater eller køretøjer, og hvis pris er indbefattet i produktets pris ab fabrik, betragtes som værende en del af dette materiel eller disse maskiner, apparater eller køretøjer. Article10 Sæt Sæt som defineret i punkt 3 i de almindelige bestemmelser i det harmoniserede system betragtes som produkter med oprindelsesstatus, når alle dele har oprindelsesstatus. Når et sæt består af produkter med og uden oprindelsesstatus, anses sættet som helhed dog for at have oprindelsesstatus, hvis værdien af de produkter, der ikke har oprindelsesstatus, ikke overstiger 15 % af sættets pris ab fabrik. Artikel 11

Neutrale elementer Ved bestemmelse af, om et produkt har oprindelsesstatus, er det ikke nødvendigt at undersøge, om følgende, som må anvendes ved dets fremstilling, har oprindelsesstatus: a) energi og brændsel b) anlæg og udstyr c) maskiner og værktøj d) andre varer, som ikke indgår og ikke er bestemt til at indgå i det pågældende produkts endelige sammensætning. Artikel 12 Regnskabsmæssig adskillelse 1. Hvis der ved bearbejdningen eller forarbejdningen af et produkt anvendes fungible materialer med og uden oprindelsesstatus, kan de økonomiske operatører forvalte materialerne efter metoden med regnskabsmæssig adskillelse, uden at materialerne opbevares i særskilte lagre. 2. De økonomiske operatører kan forvalte fungible produkter med og uden oprindelsesstatus, der henhører under pos. 1701, efter metoden med regnskabsmæssig adskillelse, uden at produkterne opbevares i særskilte lagre. 3. De kontraherende parter kan kræve, at anvendelsen af regnskabsmæssig adskillelse skal være betinget af en forudgående tilladelse fra toldmyndighederne. Toldmyndighederne kan give en sådan tilladelse på de betingelser, de finder hensigtsmæssige, og overvåger brugen af tilladelsen. Toldmyndighederne kan tilbagekalde tilladelsen, såfremt indehaveren af tilladelsen på nogen som helst måde benytter tilladelsen på ukorrekt vis eller ikke opfylder de øvrige betingelser, der er fastsat i dette tillæg. Ved anvendelsen af regnskabsmæssig adskillelse skal det sikres, at mængden af produkter, der kan betragtes som "produkter med oprindelse i den eksporterende kontraherende part", på intet tidspunkt er større, end det ville være tilfældet, hvis der var opretholdt en fysisk adskillelse af lagrene. Metoden skal anvendes og anvendelsen heraf registreres i overensstemmelse med de almindeligt anerkendte regnskabsprincipper, der gælder i den eksporterende kontraherende part. 4. Indehaveren af tilladelsen til at benytte den i stk. 1 og 2 omhandlede metode udfærdiger eller ansøger om oprindelsesbeviser for den mængde produkter, der kan betragtes som havende oprindelse i den eksporterende kontraherende part. Efter anmodning fra toldmyndighederne skal indehaveren af tilladelsen til at anvende metoden fremlægge en redegørelse for, hvordan mængderne er forvaltet. AFSNIT III TERRITORIALKRAV Artikel 13 Territorialitetsprincip 1. Betingelserne i afsnit II skal til enhver tid være opfyldt i den berørte kontraherende part. 2. Hvis produkter med oprindelsesstatus, der er eksporteret fra en kontraherende part til et andet land, returneres, anses de som produkter uden oprindelsesstatus, medmindre det over for toldmyndighederne kan godtgøres:

a) at de returnerede varer er de samme varer som dem, der blev eksporteret, og b) at de ikke har undergået nogen behandling, ud over hvad der var nødvendigt for deres bevarelse, mens de befandt sig i det pågældende land eller blev eksporteret. 3. Opnåelse af oprindelsesstatus under de vilkår, der er anført i afsnit II, berøres ikke af en bearbejdning eller forarbejdning, der er foretaget uden for den eksporterende kontraherende part på materialer, der er eksporteret fra denne kontraherende part og efterfølgende reimporteret dertil, forudsat at: a) de pågældende materialer er fuldt ud fremstillet i den eksporterende kontraherende part eller har undergået yderligere forarbejdning eller bearbejdning end den, der er omhandlet i artikel 6, før eksporten, og b) det over for toldmyndighederne kan godtgøres: i) at de reimporterede produkter er resultatet af en bearbejdning eller forarbejdning af de eksporterede materialer, og ii) at den samlede værditilvækst, der er opnået uden for den eksporterende kontraherende part ved anvendelse af bestemmelserne i denne artikel, ikke overstiger 10 % af prisen ab fabrik for det færdige produkt, der søges om oprindelsesstatus for. 4. Ved anvendelsen af stk. 3 finder de betingelser, der er anført i afsnit II vedrørende opnåelse af oprindelsesstatus, ikke anvendelse på bearbejdning eller forarbejdning foretaget uden for den eksporterende part. Anvendes der imidlertid i listen i bilag II en regel om fastsættelse af en maksimal værdi for alle anvendte materialer uden oprindelsesstatus til bestemmelse af det pågældende færdige produkts oprindelsesstatus, må den samlede værdi af de materialer uden oprindelsesstatus, der anvendes i den eksporterende kontraherende part, sammenlagt med den samlede værditilvækst, der er opnået uden for denne kontraherende part under anvendelse af nærværende artikel, ikke overstige den anførte procentdel. 5. Med henblik på anvendelsen af bestemmelserne i stk. 3 og 4 forstås ved "samlet værditilvækst" samtlige de omkostninger, der er påløbet uden for den eksporterende part, herunder værdien af de materialer, der er tilføjet dér. 6. Bestemmelserne i stk. 3 og 4 finder ikke anvendelse på produkter, som ikke opfylder betingelserne i listen i bilag II, eller som kun kan anses for at være tilstrækkeligt bearbejdede eller forarbejdede under anvendelse af den generelle tolerance i artikel 4. 7. Enhver forarbejdning eller bearbejdning, der omfattes af bestemmelserne i denne artikel og foretages uden for den eksporterende kontraherende part, finder sted under ordningen for passiv forædling eller en lignende ordning. Artikel 14 Uændret tilstand 1. Den præferencebehandling, der er fastsat i den relevante aftale, gælder kun for produkter, der opfylder betingelserne i denne konvention, og som angives til import i en kontraherende part, forudsat at disse produkter er de samme, som dem der eksporteres fra den eksporterende kontraherende part. De må ikke være blevet ændret, omdannet på nogen måde eller have undergået anden behandling end behandling, der har til formål at bevare produkterne i god stand eller at påføre eller anbringe mærker, etiketter, segl eller anden dokumentation til at sikre overensstemmelse med specifikke nationale krav i den importerende kontraherende part, og som foretages som led i toldtilsynet i transit- eller opdelingslandet/-landene, før de angives til frit forbrug. 2. Oplagring af produkter eller sendinger kan finde sted, hvis produkterne forbliver under toldtilsyn i transitlandet/-landene uden for EU. 3. Deling af sendinger kan finde sted, hvis de forbliver under toldtilsyn i opdelingslandet/-landene uden for EU, jf. dog bestemmelserne i afsnit V. 4. I tilfælde af tvivl kan den importerende kontraherende part til enhver tid anmode importøren eller dennes repræsentant om at indgive alle relevante dokumenter til at bevise overensstemmelse med bestemmelserne i denne artikel, hvilket kan ske med enhver form for dokumentation, navnlig: i) kontraktmæssige transportdokumenter, f.eks. konnossementer ii) faktuelle eller konkrete beviser baseret på mærkning eller nummerering af kolli iii) et certifikat til bekræftelse af, at produkterne ikke har undergået nogen form for behandling, som er udstedt af toldmyndighederne i transit- eller opdelingslandet/-landene eller andre dokumenter, som godtgør, at varerne er forblevet under toldtilsyn i transit- eller opdelingslandet/-landene eller

iv) enhver form for bevis med tilknytning til selve varerne. Artikel 15 Udstillinger 1. Produkter med oprindelsesstatus, der afsendes til en udstilling i et andet land end dem, med hvilke der gælder kumulation efter artikel 7 og 8, og som efter udstillingen sælges til import i en kontraherende part, er ved importen omfattet af den relevante aftales bestemmelser, forudsat at det over for toldmyndighederne kan godtgøres: a) at en eksportør har sendt disse produkter fra en kontraherende part til udstillingslandet og har ladet dem udstille dér, b) at denne eksportør har solgt produkterne eller på anden måde overdraget dem til en person i en anden kontraherende part, c) at produkterne under udstillingen eller umiddelbart derefter er afsendt i den stand, i hvilken de blev afsendt til udstillingen, og d) at produkterne fra det tidspunkt, hvor de blev afsendt til udstillingen, ikke har været benyttet til andre formål end til fremvisning på udstillingen. 2. Der skal udstedes eller udfærdiges et oprindelsesbevis i henhold til bestemmelserne i afsnit V, og dette bevis skal fremlægges for den importerende kontraherende parts toldmyndigheder på de sædvanlige betingelser. Udstillingens navn og adresse skal anføres derpå. Om fornødent kan der kræves supplerende dokumentation for de omstændigheder, under hvilke produkterne har været udstillet. 3. Stk. 1 gælder for alle udstillinger, messer eller tilsvarende offentlige arrangementer af kommerciel, industriel, landbrugsmæssig eller håndværksmæssig karakter, som ikke er tilrettelagt med privat formål i forretninger eller handelslokaler med henblik på salg af udenlandske produkter, og under hvilke produkterne er under konstant toldkontrol. AFSNIT IV GODTGØRELSE ELLER FRITAGELSE Artikel 16 Godtgørelse af eller fritagelse for told Forbud mod godtgørelse af eller fritagelse for told for produkter henhørende under kapitel 50 til 63 1. For materialer uden oprindelsesstatus, der anvendes til fremstilling af produkter henhørende under kapitel 50 til 63 i det harmoniserede system med oprindelse i en kontraherende part, og for hvilke der udstedes eller udfærdiges et oprindelsesbevis i overensstemmelse med afsnit V, må der ikke indrømmes godtgørelse af eller fritagelse for told af nogen art i den eksporterende kontraherende part. 2. Det i stk. 1 omhandlede forbud gælder for alle ordninger med delvis eller fuldstændig godtgørelse eller tilbagebetaling af eller fritagelse for told eller afgifter med tilsvarende virkning, som finder anvendelse i den eksporterende kontraherende part på materialer, der anvendes ved fremstilling, når sådan godtgørelse, tilbagebetaling eller fritagelse udtrykkeligt eller i praksis finder anvendelse, når produkter, som er fremstillet af de nævnte materialer, eksporteres, men ikke når de forbliver dér til indenlandsk forbrug. 3. Eksportører af produkter, der er omfattet af et oprindelsesbevis, skal til enhver tid på toldmyndighedernes begæring kunne fremlægge al relevant dokumentation for, at der ikke er opnået godtgørelse for materialer uden oprindelsesstatus, som er anvendt til fremstilling af det pågældende produkt, og at al told og alle afgifter med tilsvarende virkning, der pålægges sådanne materialer, faktisk er betalt. Undtagelser fra forbuddet mod godtgørelse af eller fritagelse for told for produkter henhørende under kapitel 50 til 63 Godtgørelse med fuld kumulation

4. Det i stk. 1 omhandlede forbud gælder ikke for samhandel mellem kontraherende parter med produkter, der har opnået oprindelsesstatus ved anvendelse af kumulation af oprindelse efter artikel 7, stk. 4 eller 5. Godtgørelse uden diagonal kumulation 5. Det i stk. 1 omhandlede forbud gælder ikke for bilateral samhandel mellem Schweiz (inklusive Liechtenstein), Island, Norge, Tyrkiet eller Den Europæiske Union, på den ene side, med enhver anden deltager i Barcelonaprocessen end Tyrkiet og Israel, på den anden side, hvis produkterne betragtes som havende oprindelse i den eksporterende eller den importerende kontraherende part uden anvendelse af kumulation af materialer med oprindelse i en af de andre kontraherende parter. 6. Det i stk. 1 omhandlede forbud gælder ikke for bilateral samhandel mellem de kontraherende parter, som er medlem af frihandelsaftalen mellem de arabiske lande i Middelhavsområdet (Agadiraftalen), hvis produkterne anses for at have oprindelse i et af disse lande uden anvendelse af kumulation med materialer med oprindelse i en af de andre kontraherende parter. AFSNIT V OPRINDELSESBEVIS Artikel 17 Generelle betingelser 1. Produkter med oprindelse i en af de kontraherende parter er ved import til andre kontraherende parter omfattet af bestemmelserne i de relevante aftaler, når et af følgende oprindelsesbeviser fremlægges: a) et varecertifikat EUR.1, hvortil der findes en model i bilag IV b) i de i artikel 18, stk. 1, fastsatte tilfælde en erklæring (i det følgende benævnt "oprindelseserklæring"), som afgives af eksportøren på en faktura, en følgeseddel eller ethvert andet handelsdokument, og som beskriver de pågældende produkter tilstrækkelig detaljeret til, at de kan identificeres; teksten til oprindelseserklæringen findes i bilag III. 2. Uanset stk. 1 er produkter med oprindelsesstatus i den i denne konvention fastlagte betydning i de i artikel 27 omhandlede tilfælde omfattet af bestemmelserne i de relevante aftaler, uden at der skal forelægges nogen af de oprindelsesbeviser, der er omhandlet i stk. 1 i denne artikel. 3. Uanset stk. 1 kan to eller flere kontraherende parter indbyrdes aftale, at de i stk. 1, litra a) og b), nævnte oprindelsesbeviser i forbindelse med præferencehandelen mellem disse kontraherende parter erstattes af udtalelser om oprindelse, der udfærdiges af eksportører, som er registreret i en elektronisk database i overensstemmelse med parternes interne lovgivning. 4. Med henblik på stk. 1 kan to eller flere kontraherende parter indbyrdes aftale at indføre en ordning, der giver mulighed for elektronisk udstedelse og/eller elektronisk indgivelse af de i stk. 1, litra a) og b), nævnte oprindelsesbeviser. Artikel 18 Betingelser for udfærdigelse af en oprindelseserklæring 1. En oprindelseserklæring som omhandlet i artikel 17, stk. 1, litra b), kan udfærdiges:

a) af en godkendt eksportør som omhandlet i artikel 19 eller b) af enhver eksportør angående enhver sending, der består af en eller flere kolli indeholdende produkter med oprindelsesstatus, hvis samlede værdi ikke overstiger 6 000 EUR. 2. Der kan udfærdiges en oprindelseserklæring, hvis produkterne kan betragtes som havende oprindelse i en kontraherende part og opfylder de øvrige betingelser i denne konvention. 3. En eksportør, der udfærdiger en oprindelseserklæring, skal til enhver tid på begæring af toldmyndighederne i den eksporterende kontraherende part kunne fremlægge alle relevante dokumenter, som beviser, at de pågældende produkter har oprindelsesstatus, og at de øvrige betingelser i denne konvention er opfyldt. 4. Eksportøren udfærdiger en oprindelseserklæring ved maskinskrivning, stempling eller trykning af erklæringen, hvis tekst fremgår af bilag III, på fakturaen, følgesedlen eller et andet handelsdokument ved anvendelse af en af de sproglige udgaver, der er vist i nævnte bilag, i overensstemmelse med eksportlandets lovgivning. Hvis erklæringen er håndskrevet, skal den være skrevet med blæk og med blokbogstaver. 5. Oprindelseserklæringer skal være forsynet med eksportørens personlige håndskrevne underskrift. En godkendt eksportør som omhandlet i artikel 19 kan dog undlade at underskrive sådanne erklæringer, forudsat at han skriftligt over for toldmyndighederne i den eksporterende kontraherende part tilkendegiver, at han påtager sig det fulde ansvar for alle oprindelseserklæringer, der angiver ham, som om de faktisk var forsynet med hans håndskrevne underskrift. 6. Eksportøren kan udfærdige en oprindelseserklæring ved eksporten af de produkter, som den vedrører, eller efter eksporten (herefter "efterfølgende oprindelseserklæring"), forudsat at erklæringen forelægges i importlandet senest to år efter importen af de produkter, som den vedrører. Hvis en sending opdeles, jf. artikel 14, stk. 3, udfærdiges den efterfølgende oprindelseserklæring af den godkendte eksportør i den eksporterende kontraherende part, som produkterne kommer fra, forudsat at den samme toårige frist overholdes. Artikel 19 Godkendt eksportør 1. Den eksporterende kontraherende parts toldmyndigheder kan på basis af nationale krav give alle eksportører, der er etableret i denne kontraherende part (i det følgende benævnt "godkendt eksportør"), tilladelse til at udfærdige oprindelseserklæringer uanset værdien af de berørte produkter. 2. En eksportør, der ansøger om en sådan tilladelse, skal til toldmyndighedernes tilfredshed give alle de nødvendige garantier, således at det kan efterprøves, at produkterne har oprindelsesstatus, og at de øvrige betingelser i denne konvention er opfyldt. 3. Toldmyndighederne giver den godkendte eksportør et toldtilladelsesnummer, som skal angives på oprindelseserklæringen. 4. Toldmyndighederne kontrollerer, at tilladelsen bruges korrekt. De kan tilbagekalde tilladelsen, hvis den godkendte eksportør gør ukorrekt brug af den, og de skal tilbagekalde den, hvis den godkendte eksportør ikke længere giver de i stk. 2 nævnte garantier. Artikel 20 Fremgangsmåde for udstedelse af et varecertifikat EUR.1 1. Den eksporterende kontraherende parts toldmyndigheder udsteder et varecertifikat EUR.1 efter skriftlig anmodning fra eksportøren eller, på eksportørens ansvar, fra dennes befuldmægtigede repræsentant. 2. Med henblik herpå udfylder eksportøren eller dennes befuldmægtigede repræsentant både varecertifikatet EUR.1 og ansøgningsformularen, der begge er at finde i bilag IV. Disse formularer skal udfyldes på et af de sprog, som denne konvention er affattet på, og i overensstemmelse med bestemmelserne i eksportlandets nationale lovgivning. Hvis formularerne udfyldes i hånden, skal det være med blæk og med blokbogstaver. Varebeskrivelsen skal anføres i den relevante rubrik uden mellemrum mellem linjerne. Hvis rubrikken ikke udfyldes fuldstændigt, skal der trækkes en vandret streg under produktbeskrivelsens sidste linje, og den ikke udfyldte del skal overstreges. 3. Den eksportør, der anmoder om at få udstedt et varecertifikat EUR.1, skal til enhver tid på begæring af toldmyndighederne i den eksporterende kontraherende part, hvor varecertifikatet EUR.1 er udstedt, kunne fremlægge alle relevante dokumenter, som beviser, at de berørte produkter har oprindelsesstatus, og at de øvrige betingelser i denne konvention er opfyldt. 4. De kompetente myndigheder i den eksporterende kontraherende part udsteder et oprindelsescertifikat, hvis de berørte produkter kan betragtes som produkter med oprindelsesstatus, og de øvrige betingelser i denne konvention er opfyldt.

5. De toldmyndigheder, der udsteder varecertifikater EUR.1, træffer alle nødvendige foranstaltninger for at efterprøve, at produkterne har oprindelsesstatus, og at de øvrige betingelser i denne konvention er opfyldt. De er i denne sammenhæng berettiget til at kræve alle oplysninger og foretage alle former for kontrol af eksportørens regnskaber eller enhver anden kontrol, som de finder hensigtsmæssig. De påser desuden, at de i stk. 2 omhandlede formularer er udfyldt korrekt. De skal navnlig kontrollere, at den rubrik, der er beregnet til produktbeskrivelsen, er udfyldt på en sådan måde, at det ikke er muligt at foretage svigagtige tilføjelser. 6. Datoen for udstedelsen af varecertifikat EUR.1 anføres i certifikatets rubrik 11. 7. Varecertifikat EUR.1 udstedes af toldmyndighederne og stilles til rådighed for eksportøren, så snart eksporten faktisk har fundet sted eller er sikret. Artikel 21 Efterfølgende udstedelse af et varecertifikat EUR.1 1. Uanset artikel 20, stk. 7, kan et varecertifikat EUR.1 udstedes efter eksporten af de produkter, som det vedrører, såfremt: a) det på grund af fejltagelser, uforsætlige undladelser eller særlige omstændigheder ikke blev udstedt ved eksporten, eller b) det over for toldmyndighederne godtgøres, at der er blevet udstedt et varecertifikat EUR.1, men at det af tekniske årsager ikke er blevet godtaget ved importen, eller c) de berørte produkters endelige bestemmelsessted ikke var kendt på eksporttidspunktet og blev fastlagt under transporten eller opbevaringen og efter en eventuel deling af en sending, jf. artikel 14, stk. 3. 2. Med henblik på stk. 1 anfører eksportøren i sin anmodning sted og dato for eksporten af de produkter, som varecertifikat EUR.1 vedrører, samt årsagerne til anmodningen. 3. Toldmyndighederne kan udstede et efterfølgende varecertifikat EUR.1 senest to år efter datoen for eksporten og kun efter at have kontrolleret, at oplysningerne i eksportørens anmodning stemmer overens med oplysningerne i tilsvarende dokumenter. 4. Varecertifikater EUR.1, der er udstedt efterfølgende, skal indeholde følgende påtegning på engelsk: "ISSUED RETROSPECTIVELY". 5. Den påtegning, der er nævnt i stk. 4, anføres i rubrik 7 på varecertifikat EUR.1. Artikel 22 Udstedelse af et duplikateksemplar af et varecertifikat EUR.1 1. I tilfælde af tyveri, bortkomst eller ødelæggelse af et varecertifikat EUR.1 kan eksportøren henvende sig til de udstedende toldmyndigheder og anmode om udstedelse af et duplikateksemplar på grundlag af de hos myndighederne beroende eksportdokumenter. 2. Et sådant udstedt duplikateksemplar skal indeholde følgende påtegning på engelsk: "DUPLICATE" 3. Den påtegning, der er nævnt i stk. 2, anføres i rubrik 7 på duplikateksemplaret af varecertifikat EUR.1.

4. Duplikateksemplaret, der påføres samme udstedelsesdato som det originale varecertifikat EUR.1, har virkning fra denne dato. Artikel 23 Oprindelsesbevisets gyldighed 1. Et oprindelsesbevis er gyldigt i 10 måneder fra den dato, hvor det blev udstedt eller udfærdiget i den eksporterende kontraherende part, og skal inden for samme periode fremlægges for toldmyndighederne i den importerende kontraherende part. 2. Oprindelsesbeviser, som fremlægges for den eksporterende kontraherende parts toldmyndigheder efter udløbet af den i stk. 1 nævnte gyldighedsperiode, kan godtages som grundlag for anvendelse af toldpræferencer, når overskridelsen af fristen skyldes ekstraordinære omstændigheder. 3. I andre tilfælde af forsinket fremlæggelse kan den importerende kontraherende parts toldmyndigheder godtage oprindelsesbeviser, når produkterne er blevet frembudt for toldmyndighederne inden udløbet af den nævnte frist. Artikel 24 Frizoner 1. De kontraherende parter træffer alle nødvendige foranstaltninger for at sikre, at produkter, der handles på grundlag af et oprindelsesbevis, og som under transporten indføres i en frizone beliggende på deres territorium, ikke ombyttes med andre varer, og ikke undergår andre behandlinger end dem, der er bestemt til at sikre, at deres tilstand ikke forringes. 2. Hvis produkter med oprindelse i en kontraherende part importeres til en frizone på grundlag af et oprindelsesbevis og undergår behandling eller forarbejdning, kan der uanset stk. 1 udstedes eller udfærdiges et nyt oprindelsesbevis, hvis denne behandling eller forarbejdning er i overensstemmelse med denne konvention. Artikel 25 Importbetingelser Oprindelsesbeviser fremlægges for toldmyndighederne i den importerende kontraherende part i overensstemmelse med de procedurer, der gælder i den pågældende part. Artikel 26 Import i form af delforsendelser Når produkter henhørende under afsnit XVI og XVII eller pos. 7308 og 9406 i det harmoniserede system på importørens anmodning og på de af den importerende kontraherende parts toldmyndigheder fastsatte vilkår importeres i demonteret eller ikke-monteret stand i henhold til punkt 2a i de almindelige bestemmelser vedrørende det harmoniserede system, og denne import finder sted i form af delforsendelser, skal der ved importen af den første delforsendelse fremlægges et samlet bevis for disse produkters oprindelse for toldmyndighederne. Artikel 27 Fritagelse for oprindelsesbevis 1. Produkter, der indgår i småforsendelser fra private afsendere til private modtagere eller medbringes af rejsende i deres personlige bagage, kan indføres som produkter med oprindelsesstatus, uden at det er nødvendigt at fremlægge et bevis for oprindelse, forudsat at der er tale om import uden handelsmæssig karakter, at det erklæres, at produkterne opfylder betingelserne i denne konvention, og at der ikke er nogen tvivl om denne erklærings rigtighed. 2. Import betragtes ikke som import af handelsmæssig karakter, hvis alle følgende betingelser er opfyldt:

a) der er tale om lejlighedsvis import b) importen består udelukkende af produkter bestemt til personlig brug for modtagerne eller de rejsende eller deres familie c) det fremgår klart af produkternes beskaffenhed og mængde, at importen ikke sker i kommercielt øjemed. 3. Den samlede værdi af disse produkter må ikke overstige 500 EUR i tilfælde af småforsendelser og 1 200 EUR i tilfælde af produkter, der medbringes af rejsende i deres personlige bagage. Artikel 28 Uoverensstemmelser og formelle fejl 1. Konstateres der mindre uoverensstemmelser mellem påtegningerne i et oprindelsesbevis og oplysningerne i de dokumenter, der forelægges toldstedet med henblik på opfyldelse af formaliteterne i forbindelse med produkternes import, medfører dette ikke i sig selv, at et oprindelsesbevis er ugyldigt, når det på fyldestgørende måde godtgøres, at dokumentet svarer til de frembudte produkter. 2. Åbenlyse formelle fejl såsom trykfejl på et oprindelsesbevis medfører ikke, at det pågældende dokument skal afvises, hvis fejlene ikke er af en sådan karakter, at de rejser tvivl om rigtigheden af påtegningerne i dokumentet. Artikel 29 Leverandørerklæringer 1. Når der i en kontraherende part udstedes et varecertifikat EUR.1 eller udfærdiges en oprindelseserklæring vedrørende produkter med oprindelsesstatus, ved hvis fremstilling der i overensstemmelse med artikel 7, stk. 3 eller 4, er anvendt varer, som hidrører fra en kontraherende part, og som har undergået bearbejdning eller forarbejdning i disse parter uden at have opnået præferenceoprindelsesstatus, tages de leverandørerklæringer i betragtning, som er udstedt vedrørende disse varer i henhold til denne artikel. 2. Den i stk. 1 omhandlede leverandørerklæring tjener som bevis for den bearbejdning eller forarbejdning, der er foretaget af de pågældende varer i en kontraherende part, med henblik på fastlæggelse af, om de produkter, til hvis fremstilling de pågældende varer er anvendt, kan betragtes som produkter med oprindelse i den eksporterende kontraherende part og opfylder de øvrige betingelser i dette tillæg. 3. Med undtagelse af de i stk. 4 nævnte tilfælde skal leverandøren udfærdige en separat leverandørerklæring for hver sending varer i den i bilag [leverandørerklæring] angivne form på et ark papir, der vedlægges fakturaen, følgesedlen eller et andet handelsdokument, som indeholder en beskrivelse af de pågældende varer, der er tilstrækkelig detaljeret til, at de kan identificeres. 4. Hvis en leverandør regelmæssigt forsyner en bestemt kunde med varer, for hvis vedkommende bearbejdningen eller forarbejdningen i en kontraherende part forventes at ligge på et konstant niveau i en vis periode, kan leverandøren fremlægge en enkelt leverandørerklæring, som dækker efterfølgende sendinger af disse varer (i det følgende benævnt "stående leverandørerklæring"). En stående leverandørerklæring er normalt gyldig i op til to år efter den dato, på hvilken erklæringen udfærdiges. Toldmyndighederne i den kontraherende part, hvor erklæringen er udfærdiget, fastlægger betingelserne for anvendelse i længere perioder. Den stående leverandørerklæring udfærdiges af leverandøren i det format, der er anført i bilag [stående leverandørerklæring], og skal indeholde en beskrivelse af de berørte varer, der er tilstrækkelig detaljeret til, at de kan identificeres. Den overdrages til den berørte kunde, før første sending af de af den pågældende erklæring omfattede varer leveres, eller sammen med dennes første sending. Hvis den stående leverandørerklæring ikke længere kan anvendes på de leverede varer, underretter leverandøren straks sin kunde herom. 5. Den i stk. 3 og 4 nævnte leverandørerklæring skal være maskinskrevet eller trykt på et af de sprog, som denne konvention er affattet på, i overensstemmelse med bestemmelserne i den nationale lovgivning i den kontraherende part, hvor erklæringen er udfærdiget, og skal være forsynet med leverandørens personlige håndskrevne underskrift. Erklæringen kan også være håndskrevet; i så fald skal den være skrevet med blæk og med blokbogstaver. 6. En leverandør, som udfærdiger en erklæring, skal til enhver tid på begæring af toldmyndigheden i den kontraherende part, hvor erklæringen er udfærdiget, kunne fremlægge alle relevante dokumenter, som beviser, at de i erklæringen afgivne oplysninger er korrekte. Artikel 30 Beløb udtrykt i euro 1. Med henblik på anvendelsen af bestemmelserne i artikel 18, stk. 1, litra b), og artikel 27, stk. 3, i tilfælde, hvor produkterne er faktureret i en anden valuta end euro, fastsættes modværdien i de kontraherende parters nationale valutaer af beløb udtrykt i euro årligt af hvert af de pågældende lande. 2. Sendinger er omfattet af bestemmelserne i artikel 18, stk. 1, litra b), eller artikel 27, stk. 3, med udgangspunkt i den valuta, som fakturaen er udstedt i, og ud fra det beløb, som det pågældende land har fastsat.

3. De beløb, der skal benyttes i en given national valuta, er modværdien i den pågældende nationale valuta af de i euro udtrykte beløb på den første hverdag i oktober. Beløbene meddeles Europa-Kommissionen senest den 15. oktober og anvendes fra den 1. januar det følgende år. Europa-Kommissionen underretter alle de berørte lande om de pågældende beløb. 4. Et land kan op- eller nedrunde det beløb, der fremkommer ved omregning til den nationale valuta af et beløb udtrykt i euro. Det afrundede beløb må ikke afvige mere end 5 % fra det beløb, der fremkommer ved omregningen. Et land kan bibeholde modværdien i national valuta af et beløb udtrykt i euro uændret, hvis omregningen af dette beløb ved den årlige tilpasning i henhold til stk. 3 fører til en stigning af den i national valuta udtrykte modværdi på mindre end 15 %, inden ovennævnte afrunding foretages. Modværdien i national valuta kan bibeholdes uændret, hvis omregningen fører til en lavere modværdi. 5. De i euro udtrykte beløb undersøges af Det Blandende Udvalg på anmodning af en kontraherende part. Som led i denne kontrol overvejer Det Blandede Udvalg, om det er ønskeligt at bevare de pågældende beløbsgrænsers virkninger i faste priser. Med henblik herpå kan det træffe beslutning om at ændre de i euro udtrykte beløb. Afsnit VI PRINCIPPER FOR SAMARBEJDE OG DOKUMENTATION Artikel 31 Dokumentation, opbevaring af oprindelsesbeviser og ledsagedokumenter 1. En eksportør, der har udfærdiget en oprindelseserklæring eller har anmodet om et varecertifikat EUR.1, opbevarer en genpart eller en elektronisk version af disse oprindelsesbeviser og alle andre dokumenter til støtte for produkternes oprindelsesstatus i mindst tre år fra datoen for udstedelsen eller udfærdigelsen af oprindelseserklæringen. 2. En leverandør, der udfærdiger en leverandørerklæring, skal i mindst tre år opbevare genparter af erklæringen og af alle de fakturaer, følgesedler eller andre handelsdokumenter, som erklæringen knytter sig til, samt de dokumenter, der er omhandlet i artikel 29, stk. 6. En leverandør, der udfærdiger en stående leverandørerklæring, skal i mindst tre år opbevare genparter af erklæringen og af alle de fakturaer, følgesedler eller andre handelsdokumenter, der angår varer, som er omfattet af den pågældende erklæring og sendt til den berørte kunde, samt de dokumenter, der er omhandlet i artikel 29, stk. 6. Denne periode begynder på det tidspunkt, hvor den stående leverandørerklærings gyldighedsperiode udløber. 3. Med henblik på stk. 1 omfatter "dokumenter til støtte for produkternes oprindelsesstatus" bl.a.: a) direkte dokumentation for fremstillingsprocessen for produkterne hos eksportøren eller leverandøren, f.eks. hidrørende fra hans eksterne eller interne regnskab b) dokumenter, der beviser de anvendte materialers oprindelsesstatus, og som er udstedt eller udfærdiget i den pågældende kontraherende part i overensstemmelse med dennes nationale lovgivning c) dokumenter, der beviser, at materialerne er blevet bearbejdet eller forarbejdet i den pågældende kontraherende part, og som er udstedt eller udfærdiget i denne kontraherende part i overensstemmelse med dennes nationale lovgivning d) oprindelseserklæringer eller varecertifikater EUR.1, som beviser de anvendte materialers oprindelsesstatus, og som er udstedt eller udfærdiget i de kontraherende parter i overensstemmelse med denne konvention e) relevant dokumentation for bearbejdning eller forarbejdning foretaget uden for de kontraherende parter i henhold til artikel 13 og 14, som beviser, at betingelserne i disse artikler er opfyldt. 4. Toldmyndighederne i den eksporterende kontraherende part, som udsteder et varecertifikat EUR.1, skal i mindst tre år opbevare den i artikel 20, stk. 2, omhandlede anmodningsformular. 5. Toldmyndighederne i den importerende kontraherende part skal i mindst tre år opbevare de oprindelseserklæringer og varecertifikater EUR.1, der fremlægges for dem. 6. Leverandørerklæringer, der tjener som bevis for den bearbejdning eller forarbejdning, der har fundet sted af de anvendte materialer i en kontraherende part, og som er udfærdiget i denne kontraherende part, behandles som et dokument som omhandlet i artikel 18, stk. 3, artikel 20, stk. 3, og artikel 29, stk. 6, der benyttes som bevis for, at produkter, der er omfattet af et varecertifikat EUR.1 eller en oprindelseserklæring, kan betragtes som produkter med oprindelse i den pågældende kontraherende part og opfylder de øvrige betingelser i dette tillæg. Artikel 32

Bilæggelse af tvister Hvis der i forbindelse med de i artikel 34 og 35 fastsatte kontrolprocedurer opstår tvister, der ikke kan bilægges mellem de toldmyndigheder, der anmoder om kontrol, og de toldmyndigheder, der er ansvarlige for kontrollens gennemførelse, forelægges de for det bilaterale organ, der er nedsat ved den relevante aftale. Hvis der opstår andre tvister end dem, der vedrører kontrolprocedurerne i artikel 34 og 35, i forbindelse med fortolkningen af denne konvention, skal de forelægges for Det Blandede Udvalg. I alle tilfælde bilægges tvister mellem importøren og toldmyndighederne i den importerende kontraherende part i henhold til denne parts lovgivning. AFSNIT VII ADMINISTRATIVT SAMARBEJDE Artikel 33 Underretning og samarbejde 1. De kontraherende parters toldmyndigheder forsyner hinanden med aftryk af de stempler, der anvendes på deres toldsteder i forbindelse med udstedelsen af varecertifikater EUR.1, modeller af de tilladelsesnumre, der tildeles godkendte eksportører, samt adresserne på de toldmyndigheder, der er ansvarlige for kontrollen af certifikater og oprindelseserklæringer. 2. For at sikre en korrekt anvendelse af denne konvention yder de kontraherende parter gennem de kompetente toldmyndigheder hinanden gensidig bistand ved kontrollen af ægtheden af varecertifikater EUR.1, oprindelseserklæringer og leverandørerklæringer samt rigtigheden af de oplysninger, der afgives i disse dokumenter. Artikel 34 Kontrol af oprindelsesbeviser 1. Efterfølgende kontrol af oprindelsesbeviser foretages ved stikprøver, og i øvrigt når toldmyndighederne i den importerende kontraherende part nærer begrundet tvivl om dokumenternes ægthed, de berørte produkters oprindelsesstatus eller opfyldelsen af de øvrige betingelser i denne konvention. 2. Ved anmodningen om efterfølgende kontrol tilbagesender toldmyndighederne i den importerende kontraherende part varecertifikatet EUR.1 og fakturaen, hvis en sådan er fremlagt, oprindelseserklæringen eller en kopi af disse dokumenter til toldmyndighederne i den eksporterende kontraherende part, hvis det er relevant med angivelse af årsagerne til, at der anmodes om kontrol. Samtlige dokumenter og oplysninger, som de er kommet i besiddelse af, og som tyder på, at angivelserne i oprindelsesbeviset er ukorrekte, fremsendes til støtte for anmodningen om kontrol. 3. Kontrollen gennemføres af den eksporterende kontraherende parts toldmyndigheder. De er i denne sammenhæng berettiget til at kræve alle oplysninger og foretage alle former for kontrol af eksportørens regnskaber eller enhver anden kontrol, som de finder hensigtsmæssig. 4. Hvis den importerende kontraherende parts toldmyndigheder træffer afgørelse om at suspendere præferencebehandlingen af de berørte produkter, mens de afventer resultatet af kontrollen, skal de tilbyde at frigive produkterne til importøren med forbehold af de forsigtighedsforanstaltninger, de måtte finde nødvendige. 5. De toldmyndigheder, der har anmodet om kontrol, underrettes hurtigst muligt om resultaterne heraf. Det skal klart fremgå af disse resultater, om dokumenterne er ægte, og om de berørte produkter kan betragtes som produkter med oprindelse i en af de kontraherende parter og opfylder de øvrige betingelser i denne konvention. 6. Hvis der i tilfælde, hvor der er begrundet tvivl, ikke foreligger svar inden ti måneder regnet fra datoen for kontrolanmodningen, eller hvis svaret ikke indeholder tilstrækkelige oplysninger til at fastslå de pågældende dokumenters ægthed eller produkternes virkelige oprindelse, afslår de anmodende toldmyndigheder at indrømme præferencebehandling, medmindre der foreligger ekstraordinære omstændigheder. Artikel 35 Kontrol af leverandørerklæringer 1. Efterfølgende kontrol af leverandørerklæringer eller stående leverandørerklæringer kan foretages ved stikprøver, og i øvrigt når toldmyndigheden i en kontraherende part, hvor der på baggrund af en sådan erklæring er udstedt et varecertifikat EUR.1 eller udfærdiget en oprindelseserklæring, nærer begrundet tvivl om dokumentets ægthed eller korrektheden af de i dokumentet givne oplysninger.

2. Med henblik på gennemførelse af bestemmelserne i stk. 1 tilbagesender toldmyndighederne i den i stk. 1 omhandlede kontraherende part leverandørerklæringen eller den stående leverandørerklæring samt fakturaer, følgesedler eller andre handelsdokumenter angående de af denne erklæring omfattede varer til toldmyndighederne i det land, hvor erklæringen er udfærdiget, hvis det er relevant med angivelse af de materielle eller formelle årsager til anmodningen om kontrol. Til støtte for anmodningen om efterfølgende kontrol fremsender de samtlige dokumenter og oplysninger, som de er kommet i besiddelse af, og som tyder på, at angivelserne i leverandørerklæringen eller den stående leverandørerklæring er ukorrekte. 3. Kontrollen gennemføres af toldmyndigheden i den kontraherende part, hvor leverandørerklæringen eller den stående leverandørerklæring er udfærdiget. De er i denne sammenhæng berettiget til at kræve alle oplysninger og foretage alle former for kontrol af leverandørens regnskaber eller enhver anden kontrol, som de finder hensigtsmæssig. 4. De toldmyndigheder, der har anmodet om kontrol, underrettes hurtigst muligt om resultaterne heraf. Disse resultater skal klart vise, om de i leverandørerklæringen eller den stående leverandørerklæring afgivne oplysninger er korrekte, og sætte toldmyndighederne i stand til at afgøre, om og i hvilken udstrækning denne erklæring kunne danne grundlag for udstedelse af et varecertifikat EUR.1 eller udfærdigelse af en oprindelseserklæring. Artikel 36 Sanktioner Hver kontraherende part sørger for, at der kan pålægges strafferetlige, civilretlige eller administrative sanktioner for overtrædelse af dens lovgivning vedrørende denne konvention. AFSNIT VIII ANVENDELSE AF PROTOKOLLEN Artikel 37 Det Europæiske Økonomiske Samarbejdsområde Varer med oprindelse i Det Europæiske Økonomiske Samarbejdsområde (EØS) som defineret i protokol 4 til aftalen om Det Europæiske Økonomiske Samarbejdsområde betragtes som havende oprindelse i Den Europæiske Union, Island, Liechtenstein eller Norge ("EØS-parterne"), når disse eksporteres fra henholdsvis Den Europiske Union, Island, Liechtenstein eller Norge til en anden kontraherende part end en EØS-part, forudsat at der findes gældende frihandelsaftaler mellem den importerende kontraherende part og EØS-parterne. Artikel 38 Liechtenstein Et produkt med oprindelse i Liechtenstein betragtes som følge af toldunionen mellem Schweiz og Liechtenstein som havende oprindelse i Schweiz, jf. dog artikel 2. Artikel 39 Republikken San Marino Med forbehold af artikel 2 betragtes et produkt med oprindelse i Republikken San Marino som følge af toldunionen mellem EU og Republikken San Marino som havende oprindelse i EU. Artikel 40 Fyrstendømmet Andorra

Med forbehold af artikel 2 betragtes et produkt henhørende under kapitel 25 til 97 i det harmoniserede system med oprindelse i Fyrstendømmet Andorra som følge af toldunionen mellem EU og Fyrstendømmet Andorra som havende oprindelse i EU. Artikel 41 Ceuta og Melilla 1. Med henblik på gennemførelsen af denne konvention omfatter begrebet "Den Europæiske Union" ikke Ceuta og Melilla. 2. Når produkter med oprindelse i en anden kontraherende part end Den Europæiske Union importeres til Ceuta og Melilla, skal der gives dem den samme toldbehandling, som der gives produkter med oprindelse i Den Europæiske Unions toldområde i henhold til protokol nr. 2 til akten vedrørende Spaniens og Portugals tiltrædelse af De Europæiske Fællesskaber. Andre kontraherende parter end Den Europæiske Union skal ved import af produkter, der er omfattet af den relevante aftale, og som har oprindelse i Ceuta og Melilla, give dem den samme toldbehandling, som der gives produkter, der importeres fra og har oprindelse i Den Europæiske Union. 3. Med henblik på anvendelsen af stk. 2 vedrørende produkter med oprindelse i Ceuta og Melilla finder denne konvention tilsvarende anvendelse, jf. dog de særlige betingelser i bilag V. Bilag I Indledende bemærkninger til listen i bilag II Bemærkning 1 — Generel indledning Listen opstiller de betingelser, alle produkter skal opfylde for at kunne betragtes som tilstrækkeligt bearbejdede eller forarbejdede i henhold til artikel 4 i tillæg I. Der er fire forskellige typer regler, som varierer afhængigt af produktet: a) ved bearbejdningen eller forarbejdningen må et maksimalt indhold af materialer uden oprindelsesstatus ikke overskrides b) ved bearbejdningen eller forarbejdningen skal de fremstillede produkters 4-cifrede position eller 6-cifrede underposition i det harmoniserede system blive forskellig fra de anvendte materialers 4-cifrede position eller 6-cifrede underposition i det harmoniserede system c) der skal foretages en specifik bearbejdning eller forarbejdning d) bearbejdningen eller forarbejdningen skal foretages af fuldt ud fremstillede materialer. Bemærkning 2 — Listens struktur 2.1. De første to kolonner i listen indeholder en beskrivelse af det fremstillede produkt. I første kolonne angives position eller kapitel i det harmoniserede system, og i anden kolonne angives varebeskrivelsen for den bestemte position eller det bestemte kapitel i dette system. For hver angivelse i de to første kolonner er der specificeret en regel i kolonne 3. Når der i nogle tilfælde står "ex" foran angivelsen i første kolonne, betyder det, at reglerne i kolonne 3 kun finder anvendelse på den del af den pågældende position, som er beskrevet i kolonne 2. 2.2. Hvis flere positioner er grupperet i kolonne 1, eller der er angivet et kapitel, og kolonne 2 derfor indeholder en generaliseret varebeskrivelse, finder den tilknyttede regel i kolonne 3 anvendelse på alle produkter, der i henhold til det harmoniserede system tariferes under positioner i kapitlet eller under en af de positioner, der er grupperet i kolonne 1. 2.3. Når der er forskellige regler i listen for forskellige produkter inden for en position, indeholder hver "indrykning" beskrivelsen af den del af positionen, der er omfattet af den tilknyttede regel i kolonne 3. 2.4. Hvis der i kolonne 3 er fastlagt to alternative regler, som er adskilt af ordet "eller", kan eksportøren vælge, hvilken regel der skal anvendes.

Bemærkning 3 — Eksempler på, hvordan reglerne skal anvendes 3.1. Artikel 4 i tillæg I angående produkter, der har opnået oprindelsesstatus, og som anvendes til fremstilling af andre produkter, finder anvendelse, uanset om denne status er opnået på den fabrik, hvor disse produkter anvendes, eller på en anden fabrik i en part. 3.2. Ifølge artikel 6 skal den bearbejdning eller forarbejdning, som foretages, være mere vidtgående end de behandlinger, der er angivet i nævnte artikel. Hvis dette ikke er tilfældet, kan varerne ikke opnå toldpræferencebehandling, selv om betingelserne i nedenstående liste er opfyldt. Med forbehold af den bestemmelse, der henvises til i første afsnit, udgør reglerne i listen den mindstebearbejdning eller -forarbejdning, der kræves, og yderligere bearbejdning eller forarbejdning giver således også oprindelsesstatus; derimod kan en mindre grad af bearbejdning eller forarbejdning ikke give oprindelsesstatus. Når et materiale uden oprindelsesstatus ifølge en regel må anvendes på et vist fremstillingstrin, er det tilladt at anvende sådant materiale på et tidligere stadium i fremstillingen, men ikke på et senere stadium. Når et materiale uden oprindelsesstatus ifølge en regel ikke må anvendes på et vist fremstillingstrin, er det tilladt at anvende materialer på et tidligere stadium i fremstillingen, men ikke på et senere stadium. Eksempel: når det ifølge listereglen for kapitel 19 kræves, at "materialer uden oprindelsesstatus henhørende under pos. 1101 til 1108 ikke må overstige 20 vægtprocent", er anvendelsen (dvs. import) af korn henhørende under kapitel 10 (materialer på et tidligere stadium i fremstillingen) ikke begrænset. 3.3. Såfremt en regel angiver "fremstilling på basis af alle materialer", kan der, med forbehold af bemærkning 3.2, anvendes materialer henhørende under en hvilken som helst position (også materialer med samme varebeskrivelse og henhørende under samme position som produktet), jf. dog eventuelle specifikke begrænsninger, som også kan være indeholdt i reglen. Ved "fremstilling på basis af alle materialer, herunder andre materialer, der henhører under position ..." eller "fremstilling på basis af alle materialer, herunder andre materialer, der henhører under samme position som produktet" forstås imidlertid, at materialer, der henhører under en hvilken som helst position, kan anvendes, bortset fra materialer med samme beskrivelse som produktet som anført i kolonne 2 i listen. 3.4. Når det i en regel i listen specificeres, at et produkt må fremstilles af mere end ét materiale, betyder det, at et eller flere af materialerne kan anvendes. Reglen kræver ikke, at alle materialerne skal anvendes. 3.5. Når det i en regel i listen specificeres, at et produkt skal være fremstillet af et bestemt materiale, forhindrer betingelsen ikke, at der anvendes andre materialer, som på grund af deres art ikke kan opfylde denne betingelse. 3.6. Når der i en regel i listen angives to procentsatser for maksimalværdien af materialer uden oprindelsesstatus, der kan anvendes, må disse procentsatser ikke lægges sammen. Maksimalværdien af alle de anvendte materialer uden oprindelsesstatus må således aldrig overskride den højeste af de angivne procentsatser. Endvidere må de enkelte procentsatser for de specifikke materialer, de gælder for, ikke overskrides. Bemærkning 4 — Generelle bestemmelser vedrørende visse landbrugsvarer 4.1. Landbrugsvarer henhørende under kapitel 6, 7, 8, 9, 10, 12 og pos. 2401, som er dyrket eller høstet i en kontraherende parts territorie, behandles som varer med oprindelse i denne kontraherende parts territorie, også selv om de dyrkes af importerede frø, løg, rodstokke, opskæringer, stiklinger, podekviste eller andre levende dele af planter. 4.2. I de tilfælde, hvor indholdet af sukker uden oprindelsesstatus i et givet produkt er underlagt begrænsninger, tages vægten af sukker henhørende under pos. 1701 (sakkarose) og 1702 (f.eks. fruktose, glukose, laktose, maltose, isoglukose eller invertsukker), som anvendes ved fremstillingen af det færdige produkt og ved fremstillingen af de produkter uden oprindelsesstatus, der indarbejdes i det færdige produkt, i betragtning ved beregningen af sådanne begrænsninger. Bemærkning 5 — Terminologi, der anvendes i forbindelse med visse tekstilprodukter 5.1. "Naturfibre" anvendes i listen for alle andre fibre end regenererede og syntetiske fibre. Begrebet er begrænset til stadiet, inden spinding foretages, herunder også affald, og omfatter, medmindre andet er angivet, også fibre, der er kartede, kæmmede eller på anden måde beredt, men ikke spundet. 5.2. "Naturfibre" omfatter også hestehår henhørende under pos. 0511, natursilke henhørende under pos. 5002 og 5003 samt uld og fine eller grove dyrehår henhørende under pos. 5101 til 5105, bomuld henhørende under pos. 5201 til 5203 og andre vegetabilske fibre henhørende under pos. 5301 til 5305. 5.3. "Spindeopløsninger", "kemikalier" og "materialer til papirfremstilling" anvendes i listen til beskrivelse af materialer, der ikke tariferes i kapitel 50 til 63, og som kan anvendes til fremstilling af regenererede eller syntetiske fibre eller papirfibre eller -garn. 5.4. "Korte kemofibre" anvendes i listen for syntetiske eller regenererede bånd (tow), korte fibre eller affald henhørende under pos. 5501 til 5507.

5.5. Trykning (når det kombineres med vævning, strikning/hækling, tuftning eller velourisering) er defineret som en teknik, hvor en objektiv vurderet funktion, såsom farve, design eller teknisk ydeevne, overføres permanent til et tekstilsubstrat ved anvendelse af rastererings- eller valsningsteknikker, digitale teknikker eller overtrykningsteknikker. 5.6. Trykning (som selvstændig proces) er defineret som en teknik, hvor en objektivt vurderet funktion, såsom farve, design eller teknisk ydeevne, overføres permanent til et tekstilsubstrat ved anvendelse af rastererings- eller valsningsteknikker, digitale teknikker eller overtrykningsteknikker kombineret med mindst to indledende/afsluttende processer (såsom affedtning, blegning, mercerisering, varmefiksering, opruning, kalandering, krympefri behandling, krølfri behandling, dekatering, imprægnering, reparering og nopning), forudsat at værdien af alle de anvendte materialer ikke overskrider 50 % af produktets pris ab fabrik. Bemærkning 6 — Tolerancer for produkter, der er fremstillet af en blanding af tekstilmaterialer 6.1. Når der for et bestemt produkt i listen er henvist til denne bemærkning, finder betingelserne i kolonne 3 ikke anvendelse på basistekstilmaterialer, der er anvendt til fremstilling af det pågældende produkt, og som sammenlagt udgør 15 % eller derunder af den samlede vægt af alle anvendte basistekstilmaterialer. (jf. også bemærkning 6.3 og 6.4). 6.2. Den i bemærkning 6.1 nævnte tolerance må imidlertid kun anvendes på blandede produkter, der er fremstillet af to eller flere basistekstilmaterialer. Følgende materialer er basistekstilmaterialer: –natursilke –uld –grove dyrehår –fine dyrehår –hestehår –bomuld –materialer til papirfremstilling og papir –hør –hamp –jute og andre bastfibre –sisal og andre agavefibre –kokos, abaca, ramie og andre vegetabilske tekstilfibre –syntetiske endeløse kemofibre af polypropylen –syntetiske endeløse kemofibre af polyester

–syntetiske endeløse kemofibre af polyamid –syntetiske endeløse kemofibre af polyacrylonitril –syntetiske endeløse kemofibre af polyimid –syntetiske endeløse kemofibre af polytetrafluoroethylen –syntetiske endeløse kemofibre af poly(phenylensulphid) –syntetiske endeløse kemofibre af poly(vinylchlorid) –andre syntetiske endeløse kemofibre –regenererede endeløse kemofibre af viskose –andre regenererede endeløse kemofibre –strømførende filamenter –syntetiske korte kemofibre af polypropylen –syntetiske korte kemofibre af polyestere –syntetiske korte kemofibre af polyamid –syntetiske korte kemofibre af polyacrylonitril –syntetiske korte kemofibre af polyimid –syntetiske korte kemofibre af polytetrafluorethylen –syntetiske korte kemofibre af poly(phenylensulphid) –syntetiske korte kemofibre af poly(vinylchlorid) –andre syntetiske korte kemofibre –regenererede korte kemofibre af viskose

–andre regenererede korte kemofibre –garn af polyurethan opdelt af fleksible polyethersegmenter, også overspundet –produkter henhørende under pos. 5605 (metalliseret garn), hvori der indgår strimler bestående af en kerne af aluminiumsfolie eller en kerne af plastfolie, også beklædt med aluminiumspulver, af bredde på 5 mm og derunder, der ved hjælp af et klæbemiddel er anbragt mellem to lag plastfolie –andre produkter henhørende under pos. 5605 –glasfibre –metalfibre –mineralfibre. 6.3. For produkter, hvori der indgår "garn af polyurethan opdelt af fleksible polyethersegmenter, også overspundet", er tolerancen 20 % med hensyn til dette garn. 6.4. For produkter, hvori der indgår "strimler bestående af en kerne af aluminiumsfolie eller en kerne af plastfolie, også beklædt med aluminiumspulver, af bredde på 5 mm og derunder, der ved hjælp af et gennemsigtigt eller farvet klæbemiddel er anbragt mellem to lag plastfolie", er tolerancen 30 % med hensyn til disse strimler. Bemærkning 7 — Andre tolerancer for visse tekstilprodukter 7.1. Når der i listen henvises til denne bemærkning, kan tekstilmaterialer (med undtagelse af for og mellemfor), som ikke opfylder reglen i listen i kolonne 3 for det konfektionerede berørte produkt, anvendes, forudsat at de er tariferet under en anden position end produktet, og at deres værdi ikke overstiger 15 % af produktets pris ab fabrik. 7.2. Materialer, der ikke tariferes under kapitel 50 til 63, kan anvendes frit til fremstilling af tekstilprodukter, uanset om de indeholder tekstilmaterialer, jf. dog bemærkning 6.3. 7.3. Når der gælder en procentregel, skal der tages hensyn til værdien af materialer uden oprindelsesstatus, der ikke henhører under kapitel 50 til 63, ved beregningen af værdien af de medgåede materialer, som ikke har oprindelsesstatus. Bemærkning 8 — Definition af specifikke processer og enkle behandlinger, som gennemføres for visse produkter henhørende under kapitel 27 8.1. Som "specifikke processer" (pos. ex 2707 og 2713) betragtes: a) vakuumdestillation b) gendestillation i videre fraktioner c) krakning d) reforming e) ekstraktion med selektive opløsningsmidler

f) proces, der består i alle følgende behandlinger: behandling med koncentreret svovlsyre, rygende svovlsyre eller svovldioxid, neutralisering med alkalier, blegning og rensning med naturligt aktive jordarter, aktiverede jordarter, aktiveret kul eller bauxit g) polymerisation h) alkylering i) isomerisering. 8.2. Som "specifikke processer" (pos. 2710, 2711 og 2712) betragtes: a) vakuumdestillation b) gendestillation i videre fraktioner c) krakning d) reforming e) ekstraktion med selektive opløsningsmidler f) proces, der består i alle følgende behandlinger: behandling med koncentreret svovlsyre, rygende svovlsyre eller svovldioxid, neutralisering med alkalier, blegning og rensning med naturligt aktive jordarter, aktiverede jordarter, aktiveret kul eller bauxit g) polymerisation h) alkylering i) isomerisering j) kun for tunge olier henhørende under pos. ex 2710: afsvovling ved anvendelse af hydrogen, når produkternes svovlin